Проект 

Закон за КОЛЕКТИВНОТО УПРАВЛЕНИЕ НА АВТОРСКОТО ПРАВО И СРОДНИТЕ МУ ПРАВА 

Глава първа

ОБЩИ ПОЛОЖЕНИЯ

Предмет на закона


Чл. 1. Този закон урежда отношенията, свързани с колективното управление на авторското право и сродните му права при разпространението на произведения и други обекти на закрила и дейността на организациите за колективно управление на права и независимите управляващи права дружества. Той също така определя изискванията за многотериториалното разрешаване за използването онлайн на музикални произведения.

Основни положения


Чл. 2. (1) Колективно управление на права по смисъла на този закон означава предприемане на действия по управлението на авторски или сродни на тях права от името и за сметка на повече от едно лице – носители на някое от тези права, в тяхна обща полза.



     (2)Управлението на авторските и сродните им права включва:



      1. даване на разрешения за използване на произведения или други обекти на закрила;



      2. проследяване на използването и спазването на авторското право и сродните му права;


                3. събиране на приходите от използването на отстъпените права, както и от права за получаване на дължими по силата на закона възнаграждения, включително компенсационни такива;



      4. разпределяне и изплащане на събраните от използването суми на носителите на права;


      5. одит на ползвателите, свързан с използването на отстъпените права;


      6. защита на управляваните права.
Субекти на колективното 

управление на права


Чл. 3. (1) Колективно управление на авторски и сродни на тях права може да се извършва от:


1. организации за колективно управление на права;


2. независими управляващи права дружества.



  (2) Организация за колективно управление на права по смисъла на ал. 1, т. 1 означава сдружение с нестопанска цел, което e  оправомощено по договор за възлагане или други договорни условия или по закон да управлява авторски или сродни на тях права от името на повече от един носител на такива права в тяхна обща полза и за тяхна сметка като негова единствена или основна дейност и което е собственост на своите членове или се контролира от тях.



  (3) Независимо управляващо права дружество по смисъла на ал. 1, т. 2 означава търговско дружество, което е оправомощено по договор за възлагане или други договорни условия или по закон да управлява авторски или сродни на тях права от името на повече от един носител на такива права в тяхна обща полза и като негова единствена или основна дейност, и което не е притежавано, нито контролирано пряко или непряко, изцяло или частично, от носители на такива права. 
Обхват на регламентацията


Чл. 4. (1) Разпоредбите на глави първа до девета, с изключение на чл. 53, ал. 2 се прилагат за всички организации за колективно управление на права, а разпоредбите на глава осем, както и на чл. 53, ал. 2 се прилагат само за тези от тях, които управляват авторски права върху музикални произведения чрез разрешаване на използването им онлайн на многотериториална основа.



     (2) Разпоредбите на чл. 14, ал. 3, чл. 31, чл. 32, чл. 34, чл. 35, ал. 2, чл. 37, чл. 39, чл. 56, както и чл. 57 се прилагат съответно и за всички независими управляващи права дружества.



     (3) Разпоредбите на този закон се прилагат и за организации и дружества, притежавани или контролирани пряко или непряко, изцяло или частично от организации за колективно управление на права или независими управляващи права дружества, при условие че упражняват дейност, която ако се осъществява от организацията за колективно управление на права или независимото управляващо права дружество би попаднала в приложното му поле. 



(4) Разпоредбите на този закон не се прилагат към управлението на правата върху произведенията на архитектурата и компютърните програми.
Глава втора

РЕГИСТРАЦИЯ

Изискване за регистрация


Чл. 5. (1) Колективно управление на авторски или сродни на тях права на територията на Република България се осъществява след регистрация. Регистрацията се извършва със заповед на министъра на културата. Регистрираните лица се вписват в публичен Регистър на лицата, извършващи колективно управление на авторски и сродни на тях права към министъра на културата.



   (2) Регистрацията по ал. 1 е безсрочна.



   (3) Министърът на културата може да делегира правомощията си по тази глава на оправомощен от него заместник-министър.

Условия за кандидатстване


Чл. 6. (1) За регистрация по чл. 5 могат да кандидатстват сдружения и дружества, регистрирани по българското законодателство, които отговарят на условията по този закон.



     (2) За регистрация по чл. 5 може да кандидатства и лице, отговарящо на условията по този закон, което е придобило право да управлява колективно авторски или сродни на тях права съгласно законодателството на друга държава-членка на Европейския съюз, както и организации, които са създадени на територия извън Европейския съюз,   но желаят да упражняват дейност на територията на Република България. 
Недопустимост на регистрацията


Чл. 7. (1) Не може да бъде регистрирано по този закон юридическо лице, което е в производство по несъстоятелност или ликвидация.



(2) Не може да бъде регистрирано като независимо управляващо права дружество по чл. 3, ал. 1, т. 2 дружество, което извършва една или няколко от следните дейности:



     1. на продуцент на филми или други аудиовизуални произведения, както и разпространители на такива произведения;



     2. на продуцент на звукозаписи;



     3. на радио- или телевизионна организация;



     4. на издател, в т.ч. на издател на музикални произведения;



     5. на литературен агент;

 

     6. на импресарио;

                        7. на ползвател на произведения или други обекти на закрила.

Подаване на заявление за регистрация

 и разглеждането му


Чл. 8. (1) Регистрацията по чл. 5 се извършва след подаване на  заявление по образец. В него се посочват категориите права, видовете права съобразно начините на използване, и видовете произведения или други обекти на закрила, за които ще се отнася колективното управление.



   (2) Към заявлението се прилагат:



    1. документ, удостоверяващ създаването на сдружението - заявител и удостоверение за актуално състояние, издадено не по-късно от един месец преди датата на подаване на заявлението;



    2. заверено копие от карта за идентификация по регистър БУЛСТАТ, когато заявителят е сдружение с нестопанска цел;

3. заверено копие от устава, когато заявителят е сдружение с нестопанска цел,  копие от учредителен акт или дружествен договор, когато заявителят е търговско дружество, а когато заявителят е чуждестранно лице – съответен документ за създаването му;

4. списък на членовете с посочване в какво качество членува съответното лице,  когато заявителят е сдружение с нестопанска цел, съответно списък на носителите на авторски или сродни права, които са възложили управлението им на търговско дружество, придружен със заверено копие от договорите, когато заявителят е търговско дружество;

5. списък на сродните чуждестранни организации, с които има сключени  договори за взаимно представителство и заверени копия от тези договори, с посочване на категориите права, видовете права съобразно начините на използване, видовете произведения и други обекти на закрила, срока и територията, за които на организацията са отстъпени права за колективно управление, когато заявителят е сдружение с нестопанска цел;
6. заверено копие от правилата за разпределение на приходите от  възнаграждения;


   7. декларация за отсъствието на пречки по чл. 7, ал. 1 и ал. 2, когато заявителят е търговско дружество;

8. декларация за адреса на интернет страницата на заявителя и за обстоятелствата по ал. 6, т. 2 и 3;

                     9. документи, удостоверяващи създаването и придобиването на право да управлява колективно авторски или сродни права за заявител по чл. 6, ал. 2; 

10. заверено копие от споразумение за представителство по  ал. 7 в случаите, когато заявителят е организация за колективно  управление права или независимо управляващо права дружество и има вече регистрирана организация или дружество за управлението на същата категория права, същия вид права съобразно начините на използване и същите видове произведения и други обекти на закрила;    



   11. документ за платена такса за разглеждане на заявлението.



  (3) Когато организация за колективно управление на права желае да управлява авторски права по смисъла и по реда на глава осма, тя трябва да заяви това изрично и писмено. Заявлението трябва да бъде придружено от декларация за наличието на условията по чл. 43. В случай че по време на процедурата по регистриране постъпи заявление от друга организация за управление на същите права, регистрация получава организацията, която вече е регистрирана за управление на такива права за територията на Република България, а когато такава няма – организацията с по-голяма представителна власт. В случай че вече има регистрирана организация, кандидатстващата организация следва да представи споразумение за представителство с регистрираната организация по реда на ал. 7.

 



 (4) Заявлението и документите по ал. 2 и 3 се подават на български език. Ако документ по ал. 2, т. 3 и т. 7 е на чужд език, той трябва да бъде  придружен от точен превод на български език.


           (5) Заявлението по ал. 2 с приложените документи се подава на хартиен носител или по електронен път чрез използване на квалифициран електронен подпис при спазване изискванията на Закона за електронния документ и електронния подпис.



  (6) Регистрация се извършва когато сдружението или дружеството отговарят на следните изисквания:

1. оправомощени са от носители на авторски или сродни на тях права с писмени договори да управляват от тяхно име посочените в заявлението  категории права,  видове права съобразно начините на използване и видовете произведения или други обекти на закрила, да събират дължимите за това възнаграждения в съответствие с уговореното в тези договори или определеното в закон и да разпределят събраните суми между носителите на права.

2. ползват административен офис и имат служители, наети по договор, необходими за управлението на правата;

3. разполагат с компютърно оборудване, лицензиран софтуер и бази данни за носителите на права и на произведенията, които позволяват извършването на разпределението и изплащането на възнагражденията на носителите на права;

4. отговарят на условията по чл. 43, когато заявлението е по глава осем от този закон;


(7) Когато заявлението за регистрация се отнася до управлението на права по смисъла на чл. 18, ал. 2, т. 3, 4, 5 и 10, съответно чл. 76, ал. 1, т. 1, 2 и 3, и чл. 86, ал. 1, т. 3 и 4, както и на права по чл. 22а, ал. 2, от Закона за авторското право и сродните му права или само на някое от тях и за това вече има регистрирана организация за колективно управление на права, кандидатстващата организация или независимо управляващо права дружество може да получи регистрация само след представяне на споразумение за представителство с тази организация. Споразумението оправомощава регистрираната организация да разрешава използването на репертоара на кандидатстващата организация или дружество и да събира възнагражденията съобразно утвърдената й от министъра на културата тарифа за размера на дължимите възнаграждения за това използване.

(8) В случаите, когато за регистрация за управлението на правата, посочени в предходната алинея или за някое от тях кандидатстват повече от една организация за колективно управление на права или независимо управляващо права дружество и за това няма регистрирана вече организация или дружество, регистрация получава организацията или дружеството с по-голяма представителна власт. 

(9) Министърът на културата проверява наличието на изискванията по ал. 2 и дали приложените към заявлението документи обективно установяват обстоятелствата, за които те се отнасят. Когато заявлението по ал. 1 не отговаря на посочените изисквания, кандидатът се уведомява за това, като му се предоставя едномесечен срок за отстраняване на нередовностите с указания, че при неотстраняването им производството ще бъде прекратено.


(10)
Заявлението по ал. 1 и приложените към него документи се разглеждат в двумесечен срок от подаването им, а в случаите по ал. 9 - от отстраняване на нередовностите.


(11)
В срока по ал. 10 министърът на културата издава заповед за регистрация или за отказ за регистрация. На регистриран заявител се издава удостоверение за регистрация.


(12)
Удостоверенията по ал. 11са безсрочни и съдържат:



   1. номер и дата на издаване;



   2. наименование, седалище и адрес на управление, данни за  регистрацията и представителството на регистрираното юридическо лице и единен идентификационен код по БУЛСТАТ; 



   3. категориите права, видовете права съобразно начините на използване и видовете произведения и други обекти на закрила, за които се отнася управлението;

4. информация за договорите по чл. 3, ал. 3, с които е възложено управлението - праводател, срок и територия, когато регистрацията е на независимо управляващо права дружество;
(13) В случай, че настъпи промяна в обстоятелства, вписани в издаденото удостоверение или в обстоятелствата по ал. 2 и ал. 6 титулярът на регистрацията е длъжен в 14-дневен срок от настъпването на промяната да уведоми министъра на културата и да поиска промяна в издаденото удостоверение. Към искането се предоставят заверени копия от съответните документи и документ за платена такса.
(14) Министърът на културата отказва регистрацията или вписването на промени в нея, в случай че:

1. от представените документи се установи, че организацията или дружеството не е оправомощено от носители на авторски или сродни права да отстъпва права, да събира дължимите за това възнаграждения и да разпределя събраните суми за категориите права, видовете права съобразно начините на използване, и видове произведения и други обекти на закрила, за които се отнася искането за регистрация;

2. уставът на организацията, съответно дружественият договор или учредителният акт не предвижда колективно управление на категориите права,  видовете права съобразно начините на използване, и видове произведения и други обекти на закрила, за които се отнася искането за регистрация като тяхна единствена или основна дейност.
3. липсва споразумение за представителство по ал. 7 или съдържанието му не отговаря на изискванията на чл. 9.



  4. в случаи по чл. 7.



 5. в случаите, когато заявлението е подадено преди изтичане на 12 месеца от влизането в сила на заповед за заличаване на регистрацията.



 (15) Отказът за регистрация и отказът за вписване на промяна в съществуваща регистрация може да бъде обжалван по реда на Административнопроцесуалния кодекс.



(16) При извършване на регистрация по този закон не се прилагат правилата за мълчаливото съгласие съгласно чл. 29 от Закона за ограничаване на административното регулиране и административния контрол върху стопанската дейност.
Съдържание на споразумението за представителство


Чл. 9. (1) Споразумението за представителство по чл. 8, ал. 7 трябва да съдържа разпоредби най-малко относно:


а) оправомощаване на регистрираната организация да разрешава използването на репертоара на кандидатстващата организация или дружество и да събира дължимите възнаграждения за това използване;

б) категориите права, видовете права съобразно начините на използване, видовете произведения или други обекти на закрила, както и видовете носители на права, за които споразумението се отнася;


в) репертоара на кандидатстващата организация или дружество, предоставен за управление на представляващата организация или дружество; 


г) срока и територията на представителството;


д) доказателства от кандидатстващата организация или дружество относно представляваните от тях носители на права и произведения или други обекти на закрила и периодичност на актуализирането им;    


е) механизма за определяне на дела от събраните възнаграждения, дължими на кандидатстващата организация или дружество, съобразно използването на техния репертоар и за начина на тяхното разпределяне;  


ж) механизма за обмяна на информация за идентифициране на произведения или носители на права;


з) начина и срока за уреждане на отношенията между двете страни в случай на прекратяване или разваляне на споразумението за представителство.



(2) Страните по споразумението за представителство могат да договорят, че представляващата организация или дружество ще извършва индивидуално поименно разпределение на събраните възнаграждения на носителите на права, представлявани от кандидатстващата организация или дружество съгласно своите правила за разпределение. В този случай кандидатстващата организация или дружество трябва да предостави информацията за носителите на права, които представлява, необходима за извършване на индивидуалното разпределение. 


(3) При липса на договореност за поименно индивидуално разпределение, представляващата организация отделя сума от събраните възнаграждения за права от съответния вид използване, която съответства на използвания репертоар на кандидатстващата организация или дружество и й я изплаща в цялост. В тези случаи представляващата организацията или дружество не носи отговорност за последващото разпределение на сумите, изплатени по предходното изречение на кандидатстващата организация или дружество.



(4) Когато организация за колективно управление на права или независимо управляващо права дружество е член на представляващата организация, отношенията помежду им се уреждат от договора за членство. В последния може да бъде предвидена разпоредба, аналогична на ал. 2.  

Регистър



Чл. 10. (1) Министърът на културата поддържа публичен регистър на лицата, извършващи колективно управление на авторски и сродни на тях права. Регистърът се публикува на интернет страницата на Министерството на културата.



   (2) Регистърът по ал. 1 съдържа два раздела:



    1. първи раздел - за организации за колективно управление на права и



    2. втори раздел - за независими управляващи права дружества.



   (3) В първия раздел на регистъра се вписват:



    1. номер, дата и основание на издаденото удостоверение;



   2. наименование, седалище, адрес на управление и данни за съдебна регистрация и единен идентификационен код по БУЛСТАТ;

3. списък на членовете на изборните органи на управление и представляващите  лица;



   4. телефонен номер, електронен адрес и лице за контакти;



  5. категориите права, видовете права съобразно начините на използване и видовете произведения и други обекти на закрила, за които се отнася управлението;

6. сродните чуждестранни организации за колективно управление на права, с които са сключени договори за взаимно представителство, с посочване на категориите права, видовете права съобразно начините на използване, видовете произведения и други обекти на закрила, срока и територията, за които на организациите са отстъпени права за колективно управление;

7. промени в обстоятелствата по т. 2 – 6;

8. основание и дата на изменение на издаденото удостоверение;

9. заличаване на регистрацията;
10. информация за лицата, подали заявление за регистрация и броя и вида на приложените документи.

   

(4) Във втория раздел на регистъра се вписват:

 1. номер, дата и основание на издаденото удостоверение;

 2. наименование, седалище, адрес на управление и данни за търговска регистрация и единен идентификационен код по БУЛСТАТ;

3. представляващите лица;

4. телефонен номер, електронен адрес и лице за контакти;

5. категориите права, видовете права съобразно начините на използване и видовете произведения и други обекти на закрила, за които се отнася управлението;

6. носителите на права, които с договор по чл. 3, ал. 3 са оправомощили дружеството да управлява авторски или сродни на тях права; 

7. промени в обстоятелствата по т. 2 – 6;

8. основание и дата на изменение на издаденото удостоверение;

9. заличаване на регистрацията;

10. информация за лицата, подали заявление за регистрация и броя и вида на приложените документи.

(5) При промяна във вписани в регистъра обстоятелства организацията или дружество е длъжно да уведоми министъра на културата за това в 14-дневен срок от настъпване на промяната.

Заличаване на регистрацията


Чл. 11. (1) Регистрацията се заличава със заповед на министъра на културата когато:



     1. съдебната или търговската регистрация на титуляра бъде заличена;

2. титулярът на регистрацията подаде писмено искане за заличаване на регистрацията изцяло или за отделни категории права,  видове права съобразно начините на използване, видове произведения или други обекти на закрила;

3. бъдат установени по надлежния ред неверни данни в приложените към заявлението за регистрация документи по чл. 8, ал. 2;

   

     4. настъпят обстоятелства по смисъла на чл. 7, ал. 1 и 2, при които регистрация не се допуска;



     5. регистрираната организация или дружество през последните три години не са е събирали, разпределяли и изплащали възнаграждения от колективно управление на права;



     6. при системно неизпълнение на задължителните предписания, дадени със заповед по чл. 57, ал. 3.

7. регистрираното независимо управляващо права дружество не публикува или не актуализира на своята интернет страница списък на авторите и носителите на сродни права и/или на произведенията, за които са им отстъпени права с договори по чл. 3, ал. 3.



    (2) Заповедта за заличаване на регистрацията може да бъде обжалвана по реда на Административнопроцесуалния кодекс. Обжалването не спира изпълнението на заповедта.



    (3) Лице, чиято регистрация е заличена няма право да извършва дейност по колективно управление на права.   

Такси



Чл. 12. За разглеждане на заявления за регистрация, за вписване на промени в регистрация и изменение на издадено удостоверение на организация за колективно управление на права или на независимо управляващо права дружество, за разглеждане на заявление за утвърждаване на тарифи за размера на събираните възнаграждения или на техни изменения и допълнения се събират такси в размери, определени с тарифа за таксите, които се събират в системата на Министерство на културата, одобрена от Министерския съвет.

Глава трета

ОРГАНИЗАЦИИ ЗА КОЛЕКТИВНО 

УПРАВЛЕНИЕ НА ПРАВА

Създаване на организации за колективно управление на права

Чл. 13. (1) Носителите на авторски или сродни на тях права могат по свое желание да създават организации за колективно управление на права, които да оправомощят с договор да разрешават използването на произведенията им или други обекти на закрила по един или повече начини и да събират възнагражденията, дължими за това използване, както и възнаграждения, дължими по силата на Закона за авторското право и сродните му права.

(2) Издател, на когото авторът е отстъпил освен правото за издаване и други права, може да предостави управлението на тези права на организация по предходната алинея. 

(3) Организациите за колективно управление на права не могат да реализират печалба и са длъжни да разпределят и изплащат всички суми, получени от управлението на права, между носителите на права, след като удържат необходимото за издръжката на своята дейност. 

Права на носителите на авторски и на сродни права

Чл. 14. (1) Носителите на авторски и на сродни права, които са граждани на държава-членка на Европейския съюз или са се установили или пребивават в такава държава, имат правото свободно да оправомощават избрана от тях организация за колективно управление на права да управлява техните категории права, видове права съобразно начините на използване или видове произведения и други обекти по свой избор, за избрани от тях територии, независимо от държавата-членка, в която се намира седалището на организацията за колективно управление на права. Ако организацията за колективно управление на права няма обективно обосновани причини да откаже да осъществи управлението, тя се задължава да управлява тези категории права, видове права съобразно начините на използване или видове произведения и други обекти на закрила, при условие че управлението им попада в обхвата на нейната дейност.

(2) Оправомощаването се извършва писмено и изрично за всяка  категория право, вид право съобразно начина на използване или вид произведения и други обекти на закрила, за чието управление носителят на права оправомощава организацията за колективно управление на права.

(3) Носителите на права могат да оправомощават различни организации за колективно управление на права да управляват различни  категории техни права, видове права съобразно начините на използване или видове произведения и други обекти на закрила. Носителите на права не могат да оправомощават едновременно различни организации за колективно управление на права, различни независими управляващи права дружества, както и организация и дружество за управлението на една и съща категория права, един и същи вид право съобразно начина за използване или един и същи вид произведения и други обекти на закрила за една и съща територия. 

(4) Независимо от оправомощаването на организация за колективно управление на права, носителите на права могат да разрешават самостоятелно използването с нетърговска цел на отделни категории права, видове права съобразно начините на използване или видове произведения и други обекти на закрила. Носителите на права са длъжни да уведомяват своевременно организацията за колективно управление на права за всяко такова разрешение. 


  (5) Носителите на права имат правото да прекратяват оправомощаването на организацията за колективно управление на права за управление на свои категории права, видове права съобразно начините на използване или видове произведения и други обекти на закрила, или да оттеглят от организацията за колективно управление на права управлението на избрани от тях категории права или видове права съобразно начините на използване или видове произведения и други обекти на закрила, за избрани от тях територии, с писмено предизвестие, чийто срок не надвишава шест месеца. Организацията за колективно управление на права може да предвиди в устава си, че такова прекратяване или оттегляне ще има действие от началото на следващата календарна година. В случаите на задължително колективно управление изборът на носителите на права за оправомощаване е ограничен само до друга организация за колективно управление на права. 

 (6) В случай че в организацията за колективно управление на права има суми, дължими на носителя на права за използване на произведения или други обекти, осъществено преди влизането в сила на прекратяването на оправомощаването или оттеглянето на правата, или суми, постъпили от разрешение за използване, предоставено от организацията за колективно управление на права преди влизането в сила на прекратяването на оправомощаването или оттеглянето на правата, носителят на права запазва правата си по чл. 25, чл. 26, чл. 37, чл. 39, чл. 47 и чл. 52.

(7) Организацията за колективно управление на права е длъжна да уведоми всеки носител на права за правата му по ал. 1 – 6 от настоящия член преди да бъде оправомощена от него да управлява негови категории права, видове права съобразно начините на използване или видове произведения и други обекти на закрила.  

Правила за членство в организация за колективно управление на права

Чл. 15. (1) В организация за колективно управление на права могат да членуват физически и юридически лица – носители на авторски или на сродни права, образувания, представляващи носители на права, включително други организации за колективно управление на права и обединения на носители на авторски права, които отговарят на изискванията за членство, предвидени в устава на организацията.

(2) Изискванията за членство в организация за колективно управление на права не могат да съдържат условия, които могат да доведат до дискриминация на членовете въз основа на тяхната националност, място на пребиваване или място на установяване.

(3) Организацията за колективно управление на права е длъжна да публикува изискванията за членство на своята интернет страница.

(4) В случаи, когато организация за колективно управление на права откаже да приеме искане за членство, тя е длъжна да предостави на носителя на права мотивирано писмено обяснение за решението си. Организацията за колективно управление на права може да предвиди в устава си възможност за обжалване на отказа пред общото събрание на членовете.

 (5) Организация за колективно управление на права може да откаже да приеме за член лице, което:

а) не може да представи доказателства, че е носител на категории права, видове права съобразно начините на използване или видове произведения и други обекти на закрила, за управлението на които оправомощава организацията;

б) желае да оправомощи организацията за колективно управление на права да управлява категории права, видове права съобразно начините на използване или видове произведения и други обекти на закрила, чието управление не попада в обхвата на нейната дейност;

в) е оправомощило друга организация за колективно управление на права или независимо управляващо права дружество за управлението на същите категории права, видове права съобразно начините на използване или видове произведения и други обекти на закрила за същите територии или се представлява от организация или обединение – член по ал. 1;
г) осъществява дейност, конкурентна на дейността на организацията за колективно управление на права или дейност, трайно свързана с използване на произведения или други обекти на закрила;

д) участва или контролира пряко или непряко, включително и чрез свързани лица, дружество или лице, което осъществява дейност конкурентна на дейността на организацията за колективно управление на права.

(6) Организацията за колективно управление на права може да предвиди в устава си и други критерии, съгласно които може да откаже членство, при условие че те са обективни и недискриминационни. Организацията е длъжна да публикува тези критерии на електронната си страница.

(7) Организациите за колективно управление на права действат в интерес на лицата, чиито права управляват и не могат да им налагат задължения, които не са обективно необходими за защитата на правата и интересите им или за ефективното им управление. 

(8) Членовете на организация за колективно управление на права имат право да бъдат информирани за нейната дейност и да взимат участие в процеса на взимане на решения, свързани с тази дейност.

(9) Всяка организация за колективно управление на права е длъжна да създаде условия за комуникация със своите членове по електронен път. 

(10) Всяка организация за колективно управление на права е длъжна да води досиета за всеки свой член, като ги актуализира редовно.

Права на носители на авторски и сродни права, които не са членове на организацията за колективно управление на права

Чл. 16. Разпоредбите на чл. 15, ал. 9, чл. 39, чл. 48, ал. 2 и чл. 52 се прилагат и по отношение на носители на права, които имат с организация за колективно управление на права пряка връзка с нея, произтичаща от законова разпоредба или договорни условия, но не са нейни членове.

Съдържание на устава на организациите за колективно управление на права и организация на дейността им

Чл. 17. (1) Всяка организация за колективно управление на права е длъжна да има устав, който трябва да съдържа разпоредби относно:

а) категориите права, видовете права съобразно начините на използване или видовете произведения и други обекти на закрила, които организацията управлява; 

б) правата на носителите на права по чл. 14;

в) изискванията за членство в организацията;

г) критериите, въз основа на които може да се откаже членство в организацията;

д) реда за приемане на нови членове и за прекратяване на членството;

е) органите на управление на организацията и надзора върху нейната дейност;

ж) механизмите за участие на членовете й в процеса на вземане на решения;

з) прекратяването и ликвидацията на организацията.

Общо събрание на членовете на организацията за колективно управление на права

Чл. 18. (1) Общото събрание на членовете на организацията за колективно управление на права се свиква най-малко веднъж годишно. Редът за свикване на общото събрание, вземането на решения, воденето и документирането на заседанията му се определя в устава на организацията.

(2) Общото събрание:

1. приема, изменя и допълва устава;

2. избира и освобождава членовете на управителния съвет и на надзорния съвет на организацията и определя дължимостта и размера на възнагражденията им, както и всякакви евентуални други имуществени ползи, които биха получили от участието си в тях;

3. взема решение за прекратяване на организацията;

4. приема, изменя и допълва правилата за разпределение на приходите от управление на права;

5. взема решения относно:



а) правилата за използване на суми, които не могат да бъдат разпределени;



б) общата инвестиционна политика по отношение приходите от управлението на права и от инвестираните приходи от управление на права;



 в) общата политика относно удръжките от приходите от управлението на правата и от всеки приход от инвестирането на тези приходи;



 г) използването на суми, които не могат да бъдат разпределени;



д) политиката за управление на риска;



е) одобряването на всяко придобиване, продажба или ипотекиране на недвижимо имущество на организацията;



ж) одобряването на всякакви сливания, сдружавания, създаването на дъщерни дружества, както и на придобиването на предприятия, акции или права в други предприятия;



з) одобряването на предложения за вземането на заеми, предоставянето на заеми и предоставянето на обезпечения по заеми, свързани с дейността на организацията;

6. назначава и освобождава регистриран одитор;

7. одобрява годишния доклад за прозрачност;

8. взима и други решения, предвидени в устава.

 (3) Общото събрание може да делегира правомощията посочени в ал. 2, т. 5, букви „д“, „е“, „ж“ и „з“ на надзорния съвет с решение или по силата на разпоредба в устава. 

Участие в общото събрание

Чл. 19. (1) Общото събрание на членовете на организацията за колективно управление на права се състои от всички членове на организацията, освен ако в устава не е предвидено друго.

(2) Организацията може да предвиди в устава си ограничения на правото по ал. 1 въз основа на един или два от следните критерии, при условие че са установени по справедлив начин:



    1. продължителност на членството;



    2. размер на получените или дължимите суми от организацията.



 (3) Ако в организацията за колективно управление на права има различни категории или групи членове в зависимост от категориите права или видовете произведения и други обекти на закрила, в това число и жанрово определени такива, те следва да бъдат справедливо и балансирано представени в общото събрание.

  (4) Критериите, установени в ал. 2 се включват в устава на организацията и до тях се осигурява публичен достъп в съответствие с чл. 38 и чл. 40.

Гласуване в общото събрание

Чл. 20. (1) Всеки член на организация за колективно управление на права, който е участник в общото събрание има право на един глас при гласуване на решенията на общото събрание.

 (2) Участник в общото събрание няма право на глас при решаването на въпроси, отнасящи се до:


   1. него самия, неговия съпруг(а), или роднини по права линия – без ограничения, по съребрена линия – до четвърта степен или по сватовство – до втора степен включително;


    2. юридически лица, в които той е управител или може да наложи или възпрепятства вземането на решения.

 (3) Ако в устава на организацията не предвидено друго, всеки член, който има право да участва в общото събрание, може да упълномощи друг член - физическо или юридическо лице да присъства и да гласува от негово име, при условие че това не води до конфликт на интереси. Такъв конфликт би бил налице, но не само, когато упълномощителят и упълномощеният принадлежат към различни категории или групи носители на права.

 (4) Ако в устава на организацията не е предвидено друго, едно лице може да представлява по реда на предходната алинея не повече от трима членове на общото събрание.

 (5) Преупълномощаване не се допуска.

 (6) Упълномощаването по смисъла на ал. 2 трябва да бъде в писмена форма. То важи само за участие в едно общо събрание.

Управителен съвет

Чл. 21. (1) Всяка организация за колективно управление на права е длъжна да има управителен съвет.

(2) Управителният съвет се състои най-малко от три лица – членове на организацията. Юридическо лице – член на управителния съвет се представлява в съвета от своя законен представител или от изрично упълномощено физическо лице. Членовете на управителния съвет се избират за срок не по-дълъг от пет години.

(3) Организацията за колективно управление на права трябва да предвиди в устава си:


а) условията, при които едно лице не може да бъде избрано за член на управителния съвет, които могат да включват и ограничения, свързани с продължителността на членството и/или размера на получените суми от организацията;

б) условията и процедурата за смяна на член на управителния съвет преди изтичане на мандата му;


в) хипотезите за предсрочно прекратяване на мандата на член на управителния съвет, включително случаите, в които юридическите лица - членове на управителния съвет са длъжни да отзоват своя представител в съвета;


г) реда за свикване на управителния съвет, вземането на решения, воденето и документирането на заседанията му.

 (4) Управителният съвет избира от своя състав председател. В устава може да се предвиди, че председателят се избира от общото събрание.

 (5) С цел избягване на конфликт на интереси всяко лице, което е избрано за член на управителния съвет е длъжно да представя ежегодно пред общото събрание индивидуална декларация, която трябва да съдържа информация относно:



    1. всякакви интереси, свързани с организацията за колективно управление на права;



    2. всякакви възнаграждения и облаги в пари или в натура, получавани през предходната календарна  година от организацията за колективно управление на права, включително от пенсионни, социални, културни и др. фондове на организацията;



    3. всякакви суми, получени през предходната календарна година от организацията за колективно управление на права в качеството му на носител на права;



    4. всеки действителен или възможен конфликт между личните интереси на декларатора и тези на организацията или конфликт между всякакви други задължения към организацията и задължения към други физически или юридически лица.

(6) Всяко лице, което е предложено за член на управителния съвет преди провеждането на избора трябва да представи пред общото събрание декларация за липсата на условия, поради които то да не може да бъде избрано съгласно устава, както и за обстоятелствата по ал. 5, т. 1 и 4. 

 (7) Управителният съвет:



1. представлява организацията, както и определя обема на представителната власт на отделните свои членове;



2. осигурява изпълнението на решенията на общото събрание;



3. подготвя и внася за гласуване в общото събрание правилата за разпределение на приходите от управлението на права от организацията, както и техни изменения и допълнения;



4. разпорежда се с имуществото на организацията при спазване изискванията на устава;



5. подготвя и внася в общото събрание проект за годишен бюджет на организацията;



6. подготвя и внася в общото събрание годишен отчет за дейността на организацията;



7. определя реда и организира извършването на дейността на организацията и носи отговорност за това;



8. избира или назначава административен ръководител на организацията и определя възнаграждението му;



9. приема и изключва членове на организацията, освен ако в устава е предвидено друго;



10. взима решения по всички въпроси, които по закон или съгласно устава не попадат в правомощията на друг орган;



11. изпълнява всички задължения предвидени в устава.

Надзорен съвет

Чл. 22. (1) Всяка организация за колективно управление трябва да има надзорен съвет. Надзорният съвет не участва в управлението на организацията и не я представлява.

 (2) Надзорният съвет се състои най-малко от 3 лица – членове на организацията. Те се избират за срок не по-дълъг от пет години. Уставът на организацията трябва да предвижда условията, при които едно лице не може да бъде избрано за член на надзорния съвет.

(3) Изискванията на чл. 21, ал. 5 и 6 се прилагат и по отношение на надзорния съвет.

(4) Надзорният съвет избира от своя състав председател. В устава може да се предвиди, че председателят се избира от общото събрание.

(5) Надзорният съвет:

              1. наблюдава дейността и изпълнението на задълженията на лицата, които управляват организацията, включително доколко те изпълняват решенията на общото събрание, взети на основание чл. 18, ал. 2, т.1- 4;

              2. упражнява правомощия, възложени му от общото събрание или устава на организацията съобразно чл. 18, ал. 3.

(6) Надзорният съвет докладва за дейността си пред общото събрание най-малко веднъж годишно.

Прилагане по аналогия

Чл. 23. За неуредените с настоящия закон въпроси относно учредяването и дейността на организациите за колективно управление на права се прилагат разпоредбите на Закона на юридическите лица с нестопанска цел.

Глава четвърта

УПРАВЛЕНИЕ НА ПРИХОДИТЕ ОТ 

УПРАВЛЯВАНЕ НА ПРАВАТА

Събиране на възнаграждения и използването им


Чл. 24. (1) Организациите за колективно управление на права и независимите управляващи права дружества са длъжни да посочват отделно в своите счетоводни отчети:



     1. приходите от управлението  на права и от евентуалното инвестиране на тези приходи;



    2. всички собствени активи и приходите от тях, от удръжките за управление и от други дейности.



    (2) Организациите за колективно управление на права не могат да използват приходите от управлението на авторски и сродни на тях права или приходите от инвестирането на тези приходи за цели, различни от разпределянето им между носителите на права, освен когато им е било разрешено да намалят или компенсират удръжките за управление на права в съответствие с решение, взето по реда на чл. 18, ал. 2, т. 5, буква „в“ или да използват приходите от правата или от инвестирането на тези приходи в съответствие с решение, взето по реда на чл. 18, ал. 2, т. 5.



(3) В случай че организация за колективно управление на права инвестира приходите от управлението на авторски и сродни на тях права или приходите от инвестирането на тези приходи от права, тя трябва да извършва това във възможно най-голяма степен в интерес на носителите на права, които представлява, в съответствие с общата инвестиционна политика и политиката на управление на риска по смисъл на чл. 18, ал. 2, т. 5, буква „в“ и буква „д“. Инвестирането трябва да бъде съобразено и със следните изисквания:



      1. когато е налице потенциален конфликт на интереси организацията следва да гарантира, че инвестициите са направени единствено в интерес на носителите на права;



      2. активите да се инвестират така, че да се гарантира сигурността, качеството, ликвидността и рентабилността на портфейла като цяло;



      3. активите да се разделят с оглед да се избегне прекомерната зависимост от определен актив, както и прекомерното акумулиране на риск в съвкупния портфейл.

Удръжки


Чл. 25. (1) Организациите за колективно управление на права са длъжни да предоставят предварително на всеки носител на права, който желае да стане техен член, информация за удръжките от приходите от управлението на права и от всеки приход от инвестирането на тези приходи, които те правят.


   (2) Удръжките трябва да се определят въз основа на обективни критерии и да бъдат съобразени с услугите, предоставени на носителите на права, включително и тези, предоставени по ал. 5.



   (3) Удръжките не бива да надхвърлят оправданите и документирани разходи, направени от организацията за управлението на авторски или сродни на тях права.



   (4) Изискванията, отнасящи се до използването и до прозрачността при използването на суми, събрани като удръжки или компенсирани с удръжки, следва да се прилагат към всяко друго отчисление, направено с цел да покрие разходите по управление на правата.



   (5) В случай, че организацията предоставя социални, културни или образователни услуги, които се финансират от удръжки от приходите или от какъвто и да е приход, произтичащ от инвестирането на тези приходи, услугите ще се предоставят въз основа на справедливи критерии, по-специално по отношение на достъпа до тях и техния обхват. Критериите, условията и редът за предоставянето на тези услуги трябва да бъдат разписани във вътрешните актове на организацията, които се приемат от общото събрание на членовете й.
Разпределение на възнаграждения, дължими на 

носителите на права


Чл. 26. (1) Организациите за колективно управление на права са длъжни редовно, с дължимата грижа и точно да разпределят и изплащат в съответствие със своите правила за разпределение на правоимащите носители на права полагащите им се суми, без при това да се засягат разпоредбите на чл. 29, ал. 2, чл. 30 и чл. 47. Тези организации, а също и техните членове, в които участват правоимащи лица, са длъжни да изплащат дължимите суми на носителите на права във възможно най-кратък срок, но не по-късно от девет месеца след края на календарната година, през която са постъпили приходите. Просрочване е допустимо само ако обективни причини, свързани по-специално с постъпването на информация от ползвателите или липса на такава, с установяването на права, с идентифицирането на носителите на права или с установяването на съответствие между информацията за използваните произведения и други обекти на закрила с информацията за носителите на права върху тях, са попречили този срок да бъде спазен.



   (2) Когато събраните възнаграждения не могат да бъдат разпределени в предвидения в ал. 1 срок поради това, че носители на права не могат да бъдат идентифицирани или местонахождението им не може да бъде установено, и не са налице обективните причини, поради които определения в нея срок не може да бъде спазен, тези суми се посочват отделно в отчетите на организациите.





   (3) Организациите за колективно управление на права са длъжни да вземат всички необходими мерки, в съответствие с ал. 1 носителите на права да бъдат идентифицирани и местонахождението им да бъде установено. Най-късно три месеца след изтичането на срока по ал. 1,  изречение второ организациите трябва да предоставят достъп до информацията за произведения и други обекти на закрила, за които един или повече носители на права не са били идентифицирани или чието местонахождение не е било установено:



   1. на носителите на права, които представлява или на своите  членове, които представляват носители на права и



   2. на всички организации за колективно управление на права с които имат сключени договори за взаимно представителство.



   (4) Информацията по ал. 3 следва да включва, доколкото това е възможно:



   1. заглавието на произведението или обекта на закрила;



   2. името на носителя на права;



   3. името на съответния издател или продуцент;



   4. всякаква друга налична относима информация, включително от досиетата на носителите на права, която би могла да помогне за идентифицирането на носителя на правата;

(5) Ако предприетите мерки не доведат до необходимото изясняване, организацията е длъжна да оповести тази информация публично не по-късно от една година след изтичането на тримесечния срок по ал. 3.



   (6) В случай, че възнагражденията, дължими на носителите на права не могат да бъдат разпределени до три години, считано от края на годината, през която са били събрани и при условие, че организацията за колективно управление на права е взела всички необходими мерки по смисъла на ал. 3 за да бъдат идентифицирани носителите на права и да се установи местонахождението им, тези суми се считат за неподлежащи на разпределение. 



   (7) Общото събрание на членовете на организацията следва да реши по реда на чл. 18, ал. 2, т. 5, буква „г“ как ще се използват сумите, неподлежащи на разпределение. Те могат да бъдат разходвани само за финансиране на социални, културни и образователни дейности, в полза на носителите на права. Това не лишава отделни индивидуални носители на права от правото да предявяват по съответния ред претенции към организацията за дължимото им възнаграждение. 

Глава пета

УПРАВЛЕНИЕ НА ПРАВА ОТ ИМЕТО НА

ДРУГИ ОРГАНИЗАЦИИ ЗА КОЛЕКТИВНО

УПРАВЛЕНИЕ НА ПРАВА

Задължение за равно третиране


Чл. 27. Организациите за колективно управление на права са длъжни да не допускат дискриминация, спрямо който и да е носител на права, чиито права управляват по силата на договор за взаимно представителство, особено по отношение на прилагането на своите тарифи, условията за събиране на възнагражденията удръжките за собствената им издръжка и разпределението на сумите, дължими на носителите на права.

Удръжки и разплащане при 

договори за взаимно представителство


Чл. 28. (1) Организациите за колективно управление на права са длъжни редовно, с дължимата грижа и точно да разпределят и изплащат на другите организации за колективно управление на права, с които имат договори за взаимно представителство, сумите, които произтичат от управлението на поверените им за управление права или от доходи, произтичащи от инвестирането на такива суми.



    (2) Организацията за колективно управление на права може да прави удръжки върху такива суми само за издръжката си, освен ако организацията, която е страна по договор за взаимно представителство изрично е дала съгласие да се правят и друг вид удръжки.

Изплащане на сумите и документацията,

 свързана с тях


Чл. 29. (1) Организацията за колективно управление на права извършва разпределението и изплащането на сумите по чл. 28, ал. 1 не по-късно от девет месеца след края на годината, в която постъпленията са  събрани.



    (2) Срокът по ал. 1 може да не бъде спазен само ако се установи, че обективни причини, свързани по-специално с постъпването на информация от ползвателите, установяването правата или идентифицирането на носителите на права, или установяването на съответствие между информацията относно произведения и други обекти на закрила с информацията относно носителите на права са попречили за спазването на този срок.

Разпределение и изплащане на получените суми


Чл. 30. Организацията за колективно управление на права или нейните членове, представляващи носители на права, които получават суми по реда на чл. 28, ал. 1 са длъжни да разпределят и изплатят на носителите на права, които представляват, полагащите им се суми не по-късно от шест месеца, считано от получаването им, освен ако обективни причини, свързани по-специално с постъпването на информация от ползвателите, с установяването на права или с идентифицирането на носителите на права, или установяването на съответствие между информацията относно произведения и други обекти на закрила с информацията относно носителите на права са попречили за спазването на този срок.

Глава шеста

ОТНОШЕНИЯ С ПОЛЗВАТЕЛИТЕ

Отстъпване на права за използване


Чл. 31. (1) Организацията за колективно управление на права  отстъпва на ползватели управлявани от нея права за използване на произведения или други обекти на закрила с договори.



    (2) Условията на договорите по ал. 1 трябва да се основават на обективни критерии като на носителите на права се осигури справедливо възнаграждение. Прилаганите тарифи трябва да бъдат съобразени с икономическата стойност на използваните права като се отчитат характера и обхвата на използване на произведенията и другите обекти на закрила, както и икономическата стойност на услугите, предоставяни от организацията за колективно управление на права. Тарифите се определят по реда на чл. 34. Тарифи не са задължителни при договарянето на използването на сценични произведения по смисъла на чл. 3, ал. 1, т. 3. от Закона за авторското право и сродните му права.



    (3) Когато отстъпва права за нов вид онлайн услуга, която се предлага на територията на Европейския съюз от по-малко от три години, организацията за колективно управление на права не е обвързана от договорените от нея условия с ползвател за отстъпване на права за други видове онлайн услуги.  

Сключване на договори с ползватели

                 Чл. 32. (1) Организация за колективно управление на права е длъжна да отговори без неоправдано забавяне на искане от страна на ползвател за сключване на договор за отстъпване на авторски или сродни на тях права, ако и доколкото се касае за права каквито тя управлява, като посочва информацията, която й е необходима, за да му предостави проект на договор. Ползвателят е длъжен да предостави исканата информация. Когато получи цялата необходима информация, организацията изпраща проект на договор заедно с тарифата си за съответния вид използване или обосновано становище защо не възнамерява да му отстъпи исканите права.



(2) Организациите за колективно управление на права създават условия за обмен на информация по електронен път, включително и за нуждите на отчетността от страна на ползвателите. Организациите имат право на достъп до документацията на ползвателя за нуждите на тази отчетност.



Задължения на ползвателите



Чл. 33. (1) Ползвателите, сключили договори с организации за колективно управление на права или с независими управляващи права дружества, задължително им предоставят информация относно използваните от тях права, необходима за събиране на приходите от управление на такива права и за разпределението и плащането на сумите, дължими на носителите на права. Срокът и формата на отчитане се определят от организациите за колективно управление на права и независимите управляващи права дружества в зависимост от отстъпените права и начините на използване.



(2) С цел да се гарантира точното изпълнение на задълженията от страна на организациите за колективно управление на права и независимите управляващи права дружества по този закон, ползвателите са длъжни да им предоставят при поискване заверени извлечения от документацията си, съдържащи данни, необходими за изчисляването на дължимото възнаграждение, което трябва да бъде платено съобразно съответната тарифа. 

Ред за определяне размера на събираните

възнаграждения

Чл. 34. (1) Организациите за колективно управление на права изготвят и приемат тарифи за размерите на възнагражденията, които събират от управляваните от тях права. Тарифите, както и техните изменения и допълнения се утвърждават със заповед на министъра на културата или оправомощен от него заместник министър.



(2) Тарифите по ал. 1, както и техните изменения и допълнения се изготвят след предварително обсъждане с регистрирани по съответния ред представителни организации на заинтересованите ползватели, когато това е практически възможно. Представителна организация на ползватели е организация, която представлява ползватели с по – голям пазарен дял за съответния начин на използване на съответната категория или вид права, а когато няма обективни данни за този дял – по-голям брой такива ползватели.

                  (3) Размерът на възнагражденията, дължими от Българското национално радио и Българската национална телевизия за използваните от тях произведения и други обекти на закрила се определя чрез преки преговори с тях поотделно. Утвърждаването на договорения размер се осъществява по реда на ал. 7.

             (4) Когато обсъждането по ал. 2 или ал. 3 завърши с писмено споразумение между страните, заверено копие от същото се прилага към заявлението за утвърждаване на предлаганите тарифи или за тяхното изменение и/или допълнение заедно с документите по ал. 7. В този случай министърът на културата със заповед утвърждава тарифите или тяхното изменение и/или допълнение въз основа на предложенията на организациите по ал. 1. 

            (5) Когато обсъждането по ал. 2 или ал. 3 не доведе до споразумение в шестмесечен срок от започването на преговорите, организацията за колективно управление на права уведомява министъра на културата, който назначава петчленна експертна комисия за всеки конкретен случай. В нея се включва по един представител на двете договарящи страни и трима експерти, посочени от министъра на културата от списъка на медиаторите по чл. 54, ал. 1. За тази цел, в 7-дневен срок от получаване на уведомлението по предходното изречение министърът на културата изпраща покана до двете страни да посочат свои представители. Ако в 14-дневен срок от получаването на поканата някоя от страните не отговори или не посочи свой представител, министърът в 7-дневен срок определя служебно представител на организацията, която не е посочила такъв, измежду лицата, които имат по закон право да я представляват, насрочва дата за първото заседание на комисията и определя участника, който да ръководи работата й. 

            (6) Комисията по ал. 5 заседава в пълен състав, разглежда заявлението и приложените към него документи и изготвя мотивиран доклад до министъра с предложение за утвърждаване на одобрен от нея окончателен вариант на тарифата или измененията в нея. В хода на работата си комисията може да иска сведения, документи и съдействие от държавни органи и други лица. Докладът се приема с обикновено мнозинство на гласовете на всички членове, като всеки от тях може да мотивира особено мнение, но не може да се въздържи от гласуване. Участниците в комисията, които не представляват двете спорещи страни имат право на възнаграждение, което им се заплаща поравно от страните в размери, определени в тарифа, одобрена от Министерския съвет. Комисията приема и представя своя доклад на министъра на културата в срок не по-късно от три месеца от датата на сформирането й. В 14-дневен срок от получаването на доклада министърът на културата със заповед утвърждава предлаганата тарифа или нейни изменения и допълнения.



   (7) Утвърждаването на тарифата и на нейните изменения и допълнения се извършва след подаване на писмено заявление по образец от организацията за колективно управление на права до министъра на културата. Към него се прилагат:



1. предложение за тарифа/тарифи за размера на възнагражденията или за техни изменения и/или допълнения;



2. решение на компетентния орган на организацията, съгласно което предложението по т. 1 е прието;



3. доказателства за проведено предварително обсъждане  или за проведени преки преговори с Българското национално радио или Българската национална телевизия и за резултата от провеждането им;  

4. декларация, че за съответния начин на използване на съответната категория или вид права няма представителна организация на ползватели;



5. методика за определяне размера на предложените възнаграждения, съобразена с икономическата стойност на правата за конкретния вид използване, както и с икономическата стойност на услугите, предоставяни от организациите за колективно управление на права;



6. документ за платена такса.



 (8) В случай, че заявлението не е придружено от някой документите по предходната алинея, министърът на културата уведомява организацията за колективно управление на права за това, като й  предоставя 14-дневен срок за отстраняване на нередовностите с указание, че при неотстраняването им производството ще бъде прекратено.



  (9) В случай, че за съответния начин на използване на съответната категория или вид  права няма представителна организация на ползватели, министърът на културата провежда обществени консултации чрез публикуването на предложената тарифа в интернет страницата на Министерството на културата. В срок от 14 дни от публикуването всички заинтересовани лица могат да представят мотивирани писмени предложения. В 7 - дневен срок след изтичането на срока по предходното изречение министърът на културата изпраща предложенията, ако има такива, на организацията вносител, която в срок от 14 дни след получаването им, представя мотивирано писмено становище. В 14-дневен срок от получаването на становището по предходното изречение министърът на културата утвърждава представената тарифа или измененията й или отказва утвърждаването.

                      (10) Когато в срок от 3 месеца от получаването на предложението за преговори до представителна организация на ползватели, съответно до Българското национално радио или Българската национална телевизия преговори не са проведени, министърът на културата утвърждава предложената от организацията за колективно управление на права тарифа или измененията й.


   (11) Заповедите на министъра на културата по този раздел могат да бъдат оспорени по реда на Административнопроцесуалния кодекс. Утвърдените размери на възнагражденията се публикуват на интернет страницата на съответната организация.



   (12) До утвърждаване на тарифите или на техни изменения и допълнения, заплащането на възнагражденията се извършват съгласно действащите тарифи. В случай, че няма тарифа, възнагражденията се  заплащат в размера съгласно предложената тарифа и се превеждат по специална сметка. Тези възнаграждения не могат да бъдат разпределени между носителите на права до утвърждаването на предложената тарифа.

Представителна власт на организациите 

за колективно управление на права


Чл. 35. (1) Организация за колективно управление на права може да отстъпва на ползвател само права, които изрично са й били поверени за управление от нейни членове или от други организации, с които има сключени договори за взаимно представителство, или са й поверени за управление по силата на споразумение за представителство по чл. 8, ал. 7. Тя може да отстъпва на ползвател права на лице, което не е неин член и не я е овластило да действа от негово име само в случаите, изрично предвидени в Закона за авторското право и сродните му права.



  (2) Организация за колективно управление на права може да отстъпва на ползвател само права в рамките на категориите права,  видовете права съобразно начините на използване и видовете произведения и други обекти на закрила, посочени в издаденото й удостоверение.



  (3) В случаите, в които Закона за авторското право и сродните му права предвижда разрешението за използване да се предоставя само чрез организации за колективно управление на права, всяка от организациите, регистрирани за управлението на съответните права, действа и от името на носители на права, които не са нейни членове, не са членове на организации, с които има сключени договори за взаимно представителство или на лица, с които има споразумение за представителство по чл. 8, ал. 7. В тези случаи организацията за колективно управление на права трябва да уреди отношенията си с всеки от носители на права по същия начин, както със своите членове.



(4) Организация за колективно управление на права може да  получава и изплаща възнаграждения на носители на права, които не са нейни членове или не се представляват от нея, дължими им в резултат на разпределението на възнагражденията, получени от нея за съответния вид използване, ако това не противоречи на споразумение за представителство по чл. 8, ал. 7 или доколкото някой от тези носителите на права, не са изразили изрично и писмено несъгласие за това. Такова несъгласие има действие от началото на календарната година, следваща годината, през която е направено.



(5) Организациите за колективно управление на права не могат да упражняват по занятие дейности, при които произведения или други обекти на закрила се използват по смисъла на Закона за авторското право и сродните му права.



(6) В случаите, които се отнасят до управлението на права по смисъла на чл. 18, ал. 2, т. 3, 4, 5 и 10, съответно чл. 76, ал. 1, т. 1, 2 и 3, и чл. 86, ал. 1, т. 3 и 4, както и на права по чл. 22а, ал. 2, от Закона за авторското право и сродните му права, сключването на договор с организацията, която управлява тези права и заплащането на уговореното по този договор възнаграждение освобождават от отговорност ползвателя както по отношение членовете на тази организация, така и по отношение на всички останали носители на права за същите начини на използване, освен по отношение на тези носители на права, които изрично и писмено са изразили пред тази организация несъгласие с това. Такова несъгласие има действие от началото на календарната година, следваща годината, през която е направено.

Представителство при защита на правата

             Чл. 36. (1) Организациите за колективно управление на права имат право да представляват своите членове, други организации за колективно управление на права, с които имат сключени договори за взаимно  представителство и техните членове пред всички правораздавателни и административни органи при защитата на поверените им за управление  права.



(2) За защитата на тези права организациите за колективно управление на права могат от свое име да предприемат всякакви юридически действия, включително да предявяват искове по чл. 94, чл. 94а и чл. 95 и да искат налагане на мерки по чл. 95в, чл. 95г, чл. 96а, чл. 96б и чл. 96г от Закона за авторското право и сродните му права, като се прилага чл. 95а, ал. 2 от същия закон.

Глава седма

ПРОЗРАЧНОСТ И ОТЧЕТНОСТ

Информация, предоставяна на 

носителите на права

Чл. 37. (1) Организациите за колективно управление на права и независимите управляващи права дружества са длъжни да предоставят не по-рядко от веднъж годишно на всеки носител на права, на когото са начислили приходи от управлението на негови права или на когото са извършили плащане през отчетния период, информация, включваща:



     1. данни за контакт, които носителят на права е оправомощил организацията или дружеството да използва с цел неговото идентифициране и определяне на местоположението му;



     2. приходите от управлението на негови права, които са му начислени;



     3. сумите, изплатени от организацията или дружеството на носителя на права,  по категория права и вид използване;



     4. периодът, през който е било осъществено използването, за което са начислени и изплатени суми на носителя на правата, освен когато обективни причини, свързани с отчитането от страна на ползвателите, възпрепятстват организацията или дружеството да предостави тази информация;



     5. направените удръжки за управлението на права за съответния вид използване;



    6. удръжките, направени за друга цел, включително такива за социални, културни или образователни услуги, дължими по други закони;



    7. приходи от управлението на права, начислени на носителя им, които са останали неизплатени към него.



  (2) В случаите, при които организация за колективно управление на права е начислила приходи от управлението на права и има  за членове организации или обединения на носители на права, които са отговорни за разпределението на приходите от управлението на права на носителите на тези права, организацията за колективно управление на права предоставя информацията по ал. 1 на тези организации или обединения, ако те не разполагат с нея. Последните са длъжни да предоставят информацията по ал. 1 не по-рядко от веднъж годишно на всеки носител на права, на когото те са начислили приходи от управлението на такива права или на когото са извършили плащане през периода, за който се отнася информацията.

Информация, предоставяна на други организации за колективно управление на права по силата на договори за взаимно 

представителство


Чл. 38. Организациите за колективно управление на права са длъжни най-малко веднъж годишно да предоставят на други организации за колективно управление на права, от името на които управляват права по силата на договори за взаимно представителство, информация в електронен вид за съответния период, която включва:



1. Начислените и изплатени приходи от управлението на  права, които управлява по силата на договора за взаимно представителство, по категории права, видове права и видове използване, както и всички начислени приходи от управление на права, които са останали неизплатени;



2. направените удръжки за управлението на права за съответния вид използване;



3. удръжките, направени за цел, различна от удръжките за управление;



4. информация за всички предоставени или отказани разрешения за използване на произведения или други обекти на закрила, обхванати от договора за взаимно представителство;



5. решения, приети от общото събрание доколкото те засягат управлението на права в рамките на договора за взаимно представителство.

Информация, предоставяна при поискване от носители 

на права, от други организации за колективно

управление на права или от ползватели

Чл. 39. (1) Независимо от разпоредбата на чл. 44 организациите за колективно управление на права са длъжни, при наличие на надлежно обосновано искане, да предоставят по електронен път и без неоправдано забавяне, на всяка друга организация за колективно управление на права от името на която управляват права по договор за взаимно представителство, или на всеки носител на права, или на всеки ползвател, най-малко информация за произведенията или другите обекти на закрила, които представляват, правата които управляват пряко или по силата на договори за взаимно представителство и обхванатите територии.



   (2) В случай че поради обхвата на дейността на организацията тези произведения или обекти не могат да бъдат установени, организацията е длъжна да съобщи по реда на ал. 1 вида произведения или други обекти на закрила, които представлява, правата които управлява и обхванатите територии.

Информация, която трябва да бъде 

оповестявана задължително

Чл. 40. (1) Организациите за колективно управление на права са длъжни да оповестяват публично най-малко следната информация:



    1. своя устав;



    2. условия за членство в тях и за прекратяване на оправомощаването за управление на права, ако те не са включени в устава;



    3. стандартните си договори за отстъпване на права за използване на произведения или други обекти на закрила и съответните тарифи, включително евентуалните отстъпки;



    4. списък на членовете на изборните органи на управление и надзор и представляващите я лица;



    5. правилата за разпределение на събраните възнаграждения от управление на права;



    6. общата си политика относно удръжките за управление на правата , ако не са включени в правилата за разпределение;



    7. общата си политика относно удръжките, от приходи от управление на права и от приходи от инвестиране на приходите от управление на права, включително удръжки за социални, културни или образователни услуги, различни от удръжките за управление на права;



    8. списък на договорите за взаимно представителство, сключени със сродни организации за колективно управление на права и наименованието на тези организации както и на споразуменията за представителство по чл. 8, ал. 7;



    9. общата политика за използването на суми, които не могат да бъдат разпределени;



10. списък на членовете си;

11. списък на авторите, които са изразили изрично несъгласие организацията да ги представлява или да получават възнаграждения от нея, както и видовете произведения и начините на използване, за които това несъгласие се отнася;

12. списък на автори, за които има разпределени и непотърсени възнаграждения;



13. реда за разглеждане на жалби и решаване на спорове по смисъла на чл. 52, чл. 53 и чл. 55.

(2) Независимите управляващи права дружества са длъжни да оповестяват публично най-малко информацията по т. 1, 2, 3, 4, 5, 6, 7, 9, 12 и 13 от предходната алинея, както и списък на носителите на права и на произведенията и другите обекти на закрила, за които са им отстъпени права за управление.
(3) Организациите и дружествата оповестяват информацията по ал. 1, съответно ал. 2 на своята интернет страница, като са длъжни да я актуализират своевременно.

Годишен  доклад за прозрачност


Чл. 41. (1) Организациите за колективно управление на права са длъжни да оповестяват ежегодно, не по-късно от осем месеца след края на всяка календарна година, годишен доклад за прозрачност. Докладът се публикува на интернет страницата на организацията за срок не по-малко от пет години.



   (2) Годишният доклад за прозрачност трябва да съдържа информацията, посочена в Приложение № 1 към този закон.



   (3) Докладът по ал. 1 включва задължително отделен отчет за използването на сумите, удържани за социални, културни и образователни услуги. Отчетът трябва да съдържа информацията, посочена в раздел III от Приложение № 1 към този закон.



   (4) Счетоводната информация, която се съдържа в годишния  доклад за прозрачност, подлежи на независим финансов одит от страна на един или повече регистрирани одитори. Докладът на одиторите трябва да бъде включен в цялост в годишния доклад за прозрачност. Под „счетоводна информация“ в случая се разбира: годишните финансови отчети по смисъла на раздел I, т. 1 от приложението към този закон, както и финансовата информация по смисъла на раздел I, т. 7 и 8 и раздел II от същото приложение.

Глава осма

МНОГОТЕРИТОРИАЛНО РАЗРЕШАВАНЕ НА ИЗПОЛЗВАНЕТО ОНЛАЙН НА МУЗИКАЛНИ ПРОИЗВЕДЕНИЯ ОТ ОРГАНИЗАЦИИ ЗА КОЛЕКТИВНО УПРАВЛЕНИЕ НА ПРАВА

Обща постановка


Чл. 42. (1) Многотериториално разрешаване на използването онлайн на музикални произведения от страна на носителите на авторски права  чрез организации за колективно управление на права, регистрирани в Република България,  се осъществява  по реда на тази глава.


(2) Разпоредбите на тази глава се прилагат по отношение и на разрешаване използването онлайн на литературни произведения, свързани с музика, както и по отношение на музикални произведения, включени във филм или друго аудиовизуално произведение.


(3) Разпоредбите на тази глава не се прилагат по отношение на разрешаването на използването онлайн на музикални произведения под формата на партитури. 

Правоспособност


Чл. 43. (1) Разрешаването на използването онлайн на музикални произведения може да се извършва само от организации за колективно управление на права, които притежават достатъчен капацитет за обработване на данни по електронен път и които разполагат с достатъчно информация за да могат да идентифицират репертоара и да проследяват  използването му, да издават фактури на ползвателите, да събират приходите от управлението на правата и да разпределят сумите, дължими на носителите на права.



   (2) С оглед спазването на изискванията по ал. 1 организацията за колективно управление на права трябва да отговаря най- малко на на следните условия:



    1. да може да установява точно, изцяло или частично, музикалните произведения, които е оправомощена  да представлява;



    2. да може да установява точно, изцяло или частично, по отношение на всяка релевантна територия, правата и техните носители за всяко музикално произведение или част от него, които е оправомощена да представлява;



    3. да може да използва уникални системи за идентифициране на носителите на права и музикалните произведения, като се държи сметка, доколкото е възможно, за стандартите и практиките, разработени на международно ниво или на регионално ниво в рамките на Европейския съюз;



    4. да може да използва подходящи средства за установяване и отстраняване, бързо и ефективно, на несъответствия в данните, с които разполагат другите организации за колективно управление, които разрешават многотериториалното използване онлайн на музикални произведения. 
Прозрачност на информацията за репертоара при
разрешаване на многотериториално използване онлайн на музикални произведения 

Чл. 44. (1) Организациите за колективно управление на права, които разрешават използването онлайн на музикални произведения са длъжни да изпращат на доставчиците на интернет услуги, на носителите на права, които представляват и на други организации за колективно управление на права, актуална информация, позволяваща идентифицирането на музикалния репертоар, който представляват. Тази информация се изпраща по електронен път, след получаване на обосновано искане и следва да включва:



    1. музикалните произведения, които представляват;



    2. правата, които представляват, изцяло или частично;



    3. обхванатите територии.



   (2) Организацията може да вземе, когато и ако сметне за необходимо, подходящи мерки за защита на целостта и точността на данните, които предоставя по реда на ал. 1, както и за контрола върху тяхното повторно използване или за защита на информация от значение за търговската дейност.

Точност в информацията за 

многотериториалния репертоар


Чл. 45. (1) Организациите за колективно управление на права, които предоставят разрешение за многотериториално използване онлайн на музикални произведения са длъжни да осигурят на носителите на права, на други организации за колективно управление на права и на доставчици на интернет услуги възможност да искат поправка на данните в списъка с условията по чл. 43, ал. 2 или в информацията по чл. 44 в случаите когато тези лица смятат, въз основа на разумни и относими доказателства, че данните или информацията по отношение на техни права върху музикални произведения за използване онлайн са неточни. В случай, че искането се окаже достатъчно обосновано, организацията за колективно управление на права е длъжна, без неоправдано забавяне да нанесе необходимите корекции в данните или в наличната информация.


   (2) Организацията за колективно управление на права предоставя на носителите на права, чиито музикални произведения са включени в нейния собствен репертоар и на носителите на права, които са й поверили управлението на своите права върху музикални произведения за използване онлайн в съответствие с чл. 50 възможност за тях да й изпращат по електронен път информация за произведенията, правата върху тях и териториите, по отношение на които са й предоставили права за управление. Предоставянето на такава информация следва да се осъществява в съответствие със стандартите и практиката, прилагани при обмяна на данни на международно ниво или на регионално ниво в  Европейския съюз.



   (3) В случай че организация за колективно управление на права оправомощи друга такава организация за колективно управлнение на права да разрешава многотериториално изполване онлайн на музикални произведения в съответствие с чл. 48 и 49, оправомощената организация също е длъжна да прилага разпоредбата на предходната алинея по отношение носителите на права, чиито музикални произведения са включени в репертоара на оправомощаващата организация, освен ако между двете организации не е било уговорено друго.

Размяна на отчети и фактури


Чл. 46. (1) Организация за колективно управление на права, която е разрешила многотериториално използване онлайн на музикални произведения на доставчици на интернет услуги правата върху които представлява изцяло или частично, е длъжна да проследява ефективно използването на тези произведения.



   (2) Организацията за колективно управление на права трябва да предложи на доставчиците на интернет услуги възможност да отчитат по електронен път действителното използване на отстъпените им права, а доставчиците на интернет услуги са длъжни да отчитат точно действителното използване на произведенията. Тя следва да предостави използването поне на един метод на отчитане, който да е съобразен с международните стандарти и практики, използвани при обмяна на данни по електронен път. Организацията може да откаже да приеме отчет от доставчик на интернет услуги, предоставен в негов собствен формат, ако организацията допуска отчитане чрез използване на отраслов стандарт за електронен обмен на данни.



   (3) Организацията е длъжна да издава фактури на доставчиците на интернет услуги по електронен път. Тя следва да предложи прилагането при това на поне един формат, който да е съобразен с международните стандарти или практики на Европейския съюз. Фактурата трябва да позволява идентифицирането на произведенията и отстъпените за тях права, на основата на данните, посочени в списъка с условия по чл. 43, ал. 2, както и действителното използване, доколкото това е възможно, на основата на информацията, подадена от доставчика на интернет услуги и използвания формат. Доставчикът не може да откаже приемането на фактурата заради нейния формат при условие, че  организацията за колективно управление на права е използвала стандарт на фактуриране, възприет в практиката.



   (4) Организацията за колективно управление на права е длъжна да издаде фактура на доставчика точно и своевременно, след като получи отчета за действителното използване на отстъпеното право върху съответното музикално произведение, освен когато това е невъзможно поради причини, дължащи се на доставчика.



   (5) Организацията за колективно управление на права е длъжна да предвиди подходящи процедури, даващи възможност на доставчиците да оспорят точността на фактурата, включително в случаите, когато получават фактури от една или повече организации за същите права върху едно и също произведение.

Разплащане с носителите на права


Чл. 47. (1) Без с това да се засяга разпоредбата на ал. 3, всяка организация за колективно управление на права, която разрешава многотериториално използване онлайн на музикални произведения е длъжна да разпределя получените за това възнаграждения на носителите на права точно и своевременно, след като получи информация за използването на произведенията, освен когато това е невъзможно по причини, дължащи се на доставчика на интернет услугата.



   (2) Организацията по ал. 1 предоставя на носителите на права, заедно с всяко плащане по ал.1, най-малко следната информация:



    1. период, през който е осъществено използването, за което се дължат възнаграждения и териториите, в които това използване е осъществено;



    2. събраните суми, направените удръжки и разпределените суми за всеки използван вид право, върху всяко музикално произведение, за което носителите на права са оправомощили организацията да ги представлява, изцяло или частично;



    3. събраните суми, направените удръжки за управлението на правата и разпределените суми по отношение на всеки доставчик на интернет услуги.



   (3) В случаите, когато организация за колективно управление на права оправомощи друга такава организация да разрешава многотериториално използване онлайн на музикални произведения по реда на чл. 48 и чл. 49, оправомощената организация е длъжна да разпредели точно и своевременно сумите по ал. 1 и да изпрати информацията по ал. 2 на оправомощаващата  организация, която е отговорна за последващото разпределение на тези суми и предоставянето на информация на носителите на права, освен ако между двете организации не е уговорено друго.

Споразумения между организации за колективно управление 

на права за даване на многотериториални разрешения


Чл. 48. (1) Всяко споразумение за представителство между организации за колективно управление на права, с което една организация оправомощава друга организация да разрешава многотериториално  използване онлайн на музикални произведения от своя репертоар има неизключителен характер. Опрпавомощената организация за колективно управление на права е длъжна да управлява получените права при условия, които не допускат дискриминация.


    (2) Оправомоващата организация е длъжна да информира своите членове за основните условия на споразумението по ал. 1, включително за срока му на действие и за разходите по услугите,  извършвани от оправомощената организация.



    (3) Оправомощената организация е длъжна да информира оправомощаващата организация за съществените условия, при които дава разрешения за използване онлайн на репертоара на последната, включително за естеството на използването, срока на договора с доставчика на интернет услуги, периода на отчитане и обхванатите територии, за които се дава разрешението за използване онлайн. 
  Задължение да се представлява друга организация за колективно управление на права при предоставяне на разрешение за многотериториално използване онлайн 

Чл. 49. (1) В случай че организация за колективно управление на права, която не предоставя или не предлага предоставяне на разрешения за многотериториално използване онлайн на музикални произведения, включени в нейния собствен репертоар, отправи предложение към друга организация за колективно управление на права да сключат споразумение за представителство по отношение на този репертоар, организацията, към която е отправено предложението е длъжна да го приеме, ако същата вече предоставя или предлага предоставяне на разрешения за многотериториално използване онлайн на музикални произведения от репертоара на трети организации за колективно управление на права.


   (2) Организацията, която е получила предложение по ал. 1 е длъжна да отговори на предложението писмено и незабавно.



   (3) Без да се засягат разпоредбите на ал. 5 и 6,  оправомощената организация е длъжна да управлява репертоара на  оправомощаващата  организация при същите условия, при които управлява собствения си репертоар.



   (4) Оправомощената организация е длъжна да включи репертоара на оправомощаващата организация във всички предложения за предоставяне на разрешения, които отправя до доставчиците на интернет услуги.



   (5) Оправомощената организация не може да прави удръжки за издръжката си по-големи от разходите, стандартно извършвани за по изпълнение на овластяването.



   (6) Оправомощаващата организация е длъжна да предостави на оправомощената организация цялата информация относно собствения си музикален репертоар, която би била необходима за многотериториалното разрешаване на използването онлайн на музикални произведения. В случай че тази информация се окаже недостатъчна или във форма, която не би позволила на оправомощената организация да действа в съответствие с изискванията на тази глава, тя ще може да извърши необходимото, за да удовлетвори тези изисквания с цената на разумно оправдани разходи или да изключи от обхвата на действие на споразумението тези произведения, за които информацията е недостатъчна или не може да бъде използвана.

Възможност за оттегляне на оправомощаването за многотериториално разрешаване за използване онлайн на музикални произведения 

Чл. 50. В случай, че организация за колективно управление на права не е предоставила многотериториални разрешения за използване онлайн на музикални произведения, не предлага такива разрешения, нито е  оправомощила друга организация за колективно управление на права за това от нейно име до 10-ти април 2017 г., носителите на права, които са  оправомощили тази организация да управлява техните права за многотериториално разрешаване на използването онлайн на музикалните им произведения могат да оттеглят от тази организация оправомощаването за даване на многотериториални разрешения, без да е необходимо да го оттеглят за предоставянето от организацията на разрешения за използване онлайн на територията на Република България, така че да имат възможност да разрешават многотериториалното използването онлайн на своите  музикални произведения директно или чрез трети лица, включително и чрез друга организация за колективно управление на права, която отговаря на изискванията по тази глава.

Изключение за радио- и телевизионните организации


Чл. 51. Разпоредбите на тази глава не се прилагат в случаите, когато музикални произведения са включени в програмите на радио- и телевизионни организации по смисъла на чл. 91 от Закона за авторското право и сродните му права, които програми се разпространяват на повече от една територия и се предлагат за използване онлайн едновременно с първоначалното излъчване или по заявка, включително за части от предавания, които представляват допълнителни материали, в т. ч. съобщения, направени във връзка със собствени програми или предавания и допълнителни продукти, свързани с тези предавания.
Глава девета 

РАЗРЕШАВАНЕ НА СПОРОВЕ 

Подаване на жалби и сигнали


Чл. 52. (1) Организациите за колективно управление на права са длъжни да осигурят на своите членове и на другите такива организации, от чието име управляват права по силата на договори за взаимно представителство, възможност за подаване на жалби и сигнали, свързани по-специално с оправомощаването за управление на права, условията за членство, събирането на възнаграждения, дължими на носителите на права, удръжките от тях и разпределението им.


 
   (2) Организациите за колективно управление на права са длъжни да отговорят писмено, в това число по електронен път на всяка жалба по ал. 1. Когато организацията за колективно управление на права откаже да уважи жалбата, тя следва да мотивира своя отказ.

Процедури за алтернативно разрешаване на спорове


Чл. 53. (1) При спор между организации за колективно управление на права, членове на такива организации, носители на права, ползватели или представителни организации на ползватели по повод приложението на този закон, всяка от страните може да направи предложение за решаване на спора чрез медиация.



   (2) Чрез медиация по предходната алинея могат да бъдат решавани следните спорове, свързани с организации за колективно управление, установени на територията на Република България, които предоставят или предлагат за предоставяне многотериториални разрешения за използване онлайн на музикални произведения:



    1. спорове с действителен или потенциален доставчик на онлайн услуги във връзка с прилагането на чл. 31, чл. 44, чл. 45 и чл.46;



    2. спорове с един или повече носители на права във връзка с прилагането на чл. 44, чл. 45, чл. 46, чл. 47, чл. 48, чл. 49 и чл. 50;



    3. спорове с друга организация за колективно управление на права във връзка с прилагането на чл. 44, чл. 45, чл. 46, чл. 47, чл. 48 и чл. 49.


Процедура по медиация


Чл. 54. (1) Медиатор по чл. 53 може да бъде само лице, което отговаря на общите условия по Закона за медиацията, вписано е в Единния регистър на медиаторите към министъра на правосъдието, притежава специални знания в областта на авторското право и сродните му права и е вписано в специалния списък на медиаторите към министъра на културата.


(2) Процедурата по медиация се провежда по реда на Закона за медиацията.












(3) В случай на спор между организация за колективно управление на права и ползвател, започването на процедура по медиация не отменя задължението на ползвателя да заплати възнаграждение за отстъпените права за съответния начин на използване, съгласно утвърдената тарифа за този начин на използване. Страните могат да се споразумеят, за времето на процедурата ползвателят да депозира това възнаграждение в банка. В случай че бъде постигнато споразумение, депозираната сума се изравнява до размера на договореното възнаграждение и се изплаща на организацията, като остатъкът, ако има такъв, се връща на ползвателя. При прекратяването на процедурата без постигане на окончателно споразумение сумата се използва за покриване на дължимите възнаграждения за използване.

Прибягване до медиация или до съд

Чл. 55. Подаването на жалби по чл. 52 или прибягването до  процедура по алтернативно разрешаване на спорове по чл. 53 не могат да препятстват която и да е от страните да отнесе спора до съда.

Глава десета

КОНТРОЛ ВЪРХУ КОЛЕКТИВНОТО УПРАВЛЕНИЕ НА ПРАВА

Форми на контрол


Чл. 56. (1) Контролът върху начина, по който се извършва колективното управление на авторски и сродни на тях права в Република България се извършва от министъра на културата. Контролът е предварителен и текущ.



   (2) За осъществяване на правомощията си по ал. 1 министърът на културата:



      1. извършва регистрация на организациите за колективно управление на авторски и сродни на тях права и на независимите управляващи права дружества, които са създадени и/или упражняват такава дейност на територията на Република България, извършва промени   и заличава регистрацията и издава удостоверения за регистрация;



      2. създава и поддържа публичен регистър на организациите за колективно управление на права и на независимите управляващи права дружества;



      3. упражнява текущ контрол върху дейността на тези организации и дружества;



      4. утвърждава тарифите за размера на възнагражденията, събирани от организациите за колективно управление на права и независимите управляващи права дружества;



       5. извършва други дейности, предвидени в този закон. 



 (3) Министърът на културата може да делегира всяко от правомощията си по ал. 2 на оправомощен от него заместник министър.

Действия за осъществяване на контрола


Чл. 57. (1) В изпълнение на правомощията си по чл. 56, ал. 2, т. 3 министърът на културата има право да изиска от всяка регистрирана в съответствие с чл. 8 организация за колективно управление на права и независимо управляващо права дружество информация, свързана с тяхната дейност по управлението на права. В тези случаи министърът определя срок за предоставяне на информацията.



(2) В случай на наличие на сигнал или данни за нарушения по този дял министърът на културата извършва проверка, като изисква становище от съответната организация или дружество и ако е необходимо отправя препоръка, която задължително се разглежда от организацията или дружеството в определения от него срок. Организацията или дружеството са длъжни да уведомят министъра на културата за изпълнението на препоръките.



(3) В случай, че бъдат констатирани нарушения на чл. 40 и чл. 41 по този закон от страна на организация за колективно управление на права или независимо управляващо права дружество, регистрирани по реда на този закон, министърът на културата дава задължителни предписания за отстраняването им, като определя срок за това. Ако организацията или дружеството не изпълнят предписанието в определения им срок министърът на културата им налага предвидената в чл. 62 санкция.   



(4) Когато ползвател не предостави информация на организация за колективно управление на права съгласно изискванията на чл. 33 или чл. 46, ал. 2, изр. първо, министърът на културата дава задължителни предписания за предоставяне на поисканата информация, като определя срок за това. Ако ползвателят не изпълни предписанието в определения му срок министърът на културата му налага предвидената в чл. 63 санкция.

Обмен на информация с компетентните органи, определени да упражняват контрол върху дейността по колективно управление на права в другите държави-членки на Европейския съюз


Чл. 58. (1) Министерството на културата е длъжно да отговоря, без неоправдано забавяне, на всяко искане, получено от съответния орган на друга държава-членка на Европейския съюз, определен да упражнява контрол върху дейността по колективно управление на права, отнасящо се до дейността на организациите за колективно управление на права, регистрирани в Република България, при условие, че искането е мотивирано.



  (2) В случай, че Министерството на културата счита, че организация за колективно управление на права, установена в друга държава-членка на Европейския съюз, но действаща на територията на Република България, не изпълнява разпоредбите на националното си законодателство относно колективното управление на права, то може да изпрати необходимата информация на компетентния орган на тази държава, придружена ако е целесъобразно с искане към този орган да предприеме съответни мерки, в рамките на неговите правомощия.

   (3) Искания по смисъла на ал. 2 могат да бъдат отправяни и до експертната група, съгласно чл. 41 от Директива 2014/26/ЕС на Европейския парламент и на Съвета от 26.02.2014г. относно колективното управление на авторското право и сродните му права и многотериториално лицензиране на правата върху музикални произведения за използване онлайн на вътрешния пазар.

Глава единадесета

АДМИНИСТРАТИВНОНАКАЗАТЕЛНИ РАЗПОРЕДБИ

Чл. 59. Лице, което упражнява дейност по колективно управление на авторски сродни на авторското права, без да е регистрирано по реда на чл. 5, или чиято регистрация е заличена, се наказва с глоба или имуществена санкция от две хиляди до двадесет хиляди лева, ако не подлежи на по-тежко наказание.


Чл. 60. На организация за колективно управление на права или на независимо управляващо права дружество, които действат в нарушение на изискванията на чл. 35, ал. 1 или ал. 2 се налага имуществена санкция в размер на две хиляди до двадесет хиляди лева, ако не подлежат на по-тежко наказание.


Чл. 61. При повторно и всяко следващо нарушение по чл. 59 и чл. 60 в едногодишен срок от налагане на предишното наказание имуществената санкция е от три хиляди до тридесет хиляди лева.


Чл. 62. На организация за колективно управление на права или на независимо управляващо права дружество, които не изпълнят задължително предписание по чл. 57, ал. 3 се налага имуществена санкция в размер на петстотин до две хиляди лева.


Чл. 63. На ползвател, който не изпълни задължително предписание по чл. 57, ал. 4 се налага глоба или имуществена санкция в размер на хиляда до три хиляди лева.


 Чл. 64. (1) Нарушенията по тази глава се установяват с акт, който се съставя от длъжностни лица, определени със заповед на министъра на културата.


(2) Наказателните постановления по ал. 1 се издават от министъра на културата или от оправомощени от него длъжностни лица.


(3) Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания.


ДОПЪЛНИТЕЛНИ РАЗПОРЕДБИ


§ 1. По смисъла на този закон:
 1. „категории права” са авторските права по смисъла на Закона за авторското право и сродните му права и сродните на авторското права по чл. 72, т. 1-3 от същия закон. 

2. „видове права според начините на използване“ са видовете имуществени авторски права по смисъла на чл.18, ал. 2, както и имуществените права на артистите-изпълнители по смисъла на чл.76, ал.1, на продуцентите на звукозаписи по смисъла на чл.86, ал.1 и на филмовите продуценти по смисъла на чл.90а, ал.1 от Закона за авторското право и сродните му права;

3.
„носител на права“ е всяко физическо лице или юридическо лице, различно от организация за колективно управление на права, което притежава авторски или сродни на тях права, или което по силата на споразумение за упражняване на такива права или по закон има право на дял от приходите от използването на правата;

4.
„приходи от управление на права“ са приходите, събирани от организация за колективно управление на права или от независимо управляващо права дружество от името на носителите на авторски или на сродни на авторското права, произхождащи от дадено разрешение за използване на изключително авторско или сродно на авторското право, от право на възнаграждение или от право на компенсационно възнаграждение;

5.
„удръжки за управление“ е сумата, удържана, приспадната или компенсирана от организацията за колективно управление на права или от независимо управляващо права дружество от постъпленията от дадени разрешения за използване на авторски или сродни на тях права или от приходи от инвестиране на такива постъпления за покриване на разходите, свързани с управлението на правата;

6.
„репертоар“ са произведенията или други обекти, закриляни от Закона за авторското право и сродните му права, по отношение на които организация за колективно управление на права или независимо управляващо права дружество осъществява управление на права;

7.
„договор за взаимно представителство“ е всяко споразумение между организации за колективно управление на права, съгласно което една организация за колективно управление на права упълномощава друга организация за колективно управление на права да управлява правата,  които тя представлява, включително споразумение, сключено в съответствие с чл. 48 и чл.49;

8.
„използване онлайн на музикални произведения“ е предоставянето по цифров път на достъп на неограничен брой лица до произведението или до част от него по начин, позволяващ този достъп да бъде осъществен от място и по време, индивидуално избрани он всяко лице, както и използването на произведението или част от него при предоставянето на всякакъв вид услуги в глобалната мрежа;
9.
„многотериториално разрешаване“ е разрешение за използване на произведение или друг обект, закрилян от Закона за авторското право и сродните му права, което обхваща територията на повече от една държава-членка на Европейския съюз;

10.
„свързани лица“ са:

а) съпрузите, роднините по права линия без ограничения, по съребрена линия до четвърта степен включително и роднините по сватовство до трета степен включително;

б) съдружниците;

в) лицата, едното от които участва в управлението на другото или на негово дъщерно дружество;

г) лицата, в чийто управителен или контролен орган участва едно и също юридическо или физическо лице, включително когато физическото лице представлява юридическо лице;

д) дружество и лице, което притежава повече от 5 на сто от дяловете или акциите, издадени с право на глас в дружеството;

е) лицата, едното от които упражнява контрол спрямо другото;

ж) лицата, чиято дейност се контролира пряко или косвено от трето лице или от негово дъщерно дружество;

з) лицата, които съвместно контролират пряко или косвено трето лице или негово дъщерно дружество;

и) лицата, които участват пряко или косвено в управлението, контрола или капитала на друго лице или лица, поради което между тях могат да се уговарят условия, различни от обичайните.

й) лицата, едното от които е представител на другото.

11. „системно неизпълнение” е налице когато в 3-годишен срок не са изпълнени три или повече задължителни предписания.


§ 2. Този закон въвежда изискванията на Директива 2014/26/ЕС на Европейския парламент и на Съвета от 26 февруари 2014г. относно колективното управление на авторското право и сродните му права и многотериториално лицензиране на правата върху музикални произведения за използване онлайн на вътрешния пазар (OB, L 84/72 от 20.03.2014г.).“

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 3. (1) Организации за колективно управление на авторски или сродни на тях права, които са били регистрирани в Министерство на културата до влизането в сила на този закон, запазват регистрацията за същата категория права, видове права съобразно начините на използване и видове произведения или други обекти на закрила, за които са били регистрирани без да е необходимо отново да се регистрират или пререгистрират.

       (2) Тарифите на регистрираните органицзации за колективно управление на права, утвърдени до влизането на този закон в сила запазват действието си и продължават да се прилагат. 


       (3) Организациите за колективно управление на права по ал. 1, регистрирани до влизането в сила на този закон  са длъжни да уведомят, в срок до 10-ти октомври 2016 г., своите членове за правата и възможностите, които са получили след влизането на този закон в сила, по-специално на основание чл. 14, ал.1, ал. 2 ал. 3  и чл. 15, ал. 4 и ал. 5.


       (4) В случай, че организация за колективно управление на права  по ал.1 желае да управлява авторски права по реда глава осма, тя следва да подаде заявление до министъра на културата, придружено с декларация за наличието на условията по чл. 43. Заявлението се разглежда по реда на чл.8.

       (5) Организациите за колективно управление на права по смисъла на ал. 1, регистрирани преди влизането на този закон в сила, са длъжни да приведат уставите си в съответствие с изискванията на този закон и да ги представят в Министерство на културата в срок до шест месеца след обнародването му. 

(6) Организациите за колективно управление на права,  регистрирани преди влизането на този закон в сила за управлението на права, които не попадат в приложното поле по смисъла на чл.4, ал. 4 на този закон, продължават дейността си като професионални защитни организации на правоносителите по смисъла на § 2, т. 17 от Закона за авторското право и сродните му права.


(7) В тримесечен срок от влизането в сила на този закон, министърът на културата или оправомощен от него заместник-министър привежда в съответствие с него регистъра, воден съгласно отменения чл. 40 г от Закона за авторското право и сродните му права.

§ 4. (1) Търговските дружества, които до влизането в сила на този закон с договори за възлагане или други договорни условия или по закон са оправомощени да управляват авторски или сродни на тях права от името на повече от един носители на такива права като своя единствена или основна дейност и които не са притежавани, нито контролирани пряко или непряко, изцяло или частично, от носители на такива права подават заявление да се регистрират по реда на чл. 5 и следващите от този закон в срок до шест месеца от влизането в сила на този закон.
(2) Дружествата по ал. 1 продължават дейността си до издаването на удостоверение за регистрация като независими управляващи права дружества или съответно на заповед за отказ от регистрация.

§ 5. Лицата, които до влизането в сила на този закон са били вписани в списъка на медиаторите към министъра на културата, съгласно отменения чл. 40ж, ал. 2 от Закона за авторското право и сродните му права уведомяват писмено министъра на културата в едномесечен срок от влизането в сила на този закон, в случай че не желаят да участват в комисията по чл. 34, ал. 5 от този закон. В този случай, имената им се заличават от списъка на медиаторите. 


§ 6. Законът влиза в сила на 10-ти април 2016 г. 

§ 7. В Закона за авторското право и сродните му права се правят следните изменения:
1. В чл. 15, ал.2  изречение второ се заличава.

     2 . В чл. 24, ал. 1, т.15 след израза „реконструкцията й“ се поставя точка, а думите след нея до края на изречението се заличават.
     3. В Чл. 26, ал. 6 изразът „Разпоредбите на чл. 40, ал. 6, 7 и 8“ се заменя с „разпоредбите на чл. 34, ал. 7, 9 и 10 от Закона за колективното управление на авторското право и сродните му права“.
  4. В Чл. 26, ал. 7 изразът „разпоредбите на чл. 40е, ал. 9 – 14“ се заменят с „разпоредбите на чл.34, ал. 5 и ал.6 от  Закона за колективното управление на авторското право и сродните му права”.
5. В чл. 26, ал. 8, изречение първо изразът „създадени по реда на глава седма, раздел Іа“ се заменя със „ създадени по реда на глава трета от Закона за колективното управление на авторското право и сродните му права“

6. В чл. 33, изречение второ изразът „по този закон“ се заличава;

 7. В чл. 36 се създава нова ал. 7:
“(7) Договорите по ал. 1 могат да са сключват индивидуално или чрез организация за колективно управление на права или независимо управляващо права дружество по реда на Закона за колективно управление на авторското право и сродните му права освен в случаите, при които този закон предвижда друго.“

8. В глава седма, Раздел Іа, чл.40 – 40з се отменя; 
9. В чл. 73 изразът „в съответствие с разпоредбите на чл. 40-40з“ се заменят с „в съответствие с разпоредбите на глава шеста от Закона за колективното управление на авторското право и сродните му права“, точката се заличава и се добавя изразът „на този закон“.
10. В чл. 95а, ал. 1, т. 1 изразът „съгласно чл. 40, ал.8“ се заменя със „съгласно чл. 36, ал. 2 от Закона за колективното управление на авторското право и сродните му права“.
11. Чл. 97, ал. 4 от Закона за авторското право и сродните му права се отменя.
12. В §2, т. 9 от Допълнителните разпоредби след израза „с траен характер“ се поставя точка, а думите след нея до края на изречението се заличават.
13. §5, ал. 2 от Допълнителните разпоредби се изменя така: 
„§5. ал. 2. Когато използването се договаря чрез организация за колективно управление на права или независимо управляващо права дружество, размерът на възнаграждението се определя съгласно утвърдената от министъра на културата тарифа за това използване.”.
§ 8. Създава се приложение № 1 към чл. 41, ал. 2:

Приложение № 1 към чл. 41, ал. 2

I. Информация, която трябва да съдържа годишния 

 доклад за прозрачност 


1. Годишен финансов отчет, включващ счетоводен баланс, отчет за приходите и разходите през изтеклата календарна година и, отчет за паричните потоци, а за независимите управляващи права дружества и отчет да собствения капитал.


2. Отчет за дейността през изтеклата календарна година.


3. Информация за евентуалните откази за сключване на договори за отстъпване на права за използване, по чл. 32, ал. 1;


4. Описание на правно-организационната форма и структурата на управление на организацията.


5. Информация за всички юридически лица, пряко или косвено притежавани или контролирани, изцяло или частично, от организацията за колективно управление на права.


6. Информация за общата сума, изплатена като възнаграждения на  органите на управление и надзор на дружеството през предходната година, както и всякакви други предоставени им облаги.


7. Финансовата информация, посочена в раздел II от настоящото приложение.


8. Отделен отчет за използването на суми, удържани за социални, културни и образователни услуги, съдържащ информацията, посочена в раздел III от настоящото приложение.

II. Финансова информация, която се предоставя в 

годишния доклад за прозрачност

1. Финансова информация за приходите от управлението на авторски или сродни на тях права по видове управлявани права и видове използване (например радио-и телевизионно излъчване, използване онлайн, публично изпълнение), включително информацията относно приходите от инвестиране на приходите от управление на права и използването на такива приходи, независимо дали са разпределяни сред носителите на права или други организации за колективно управление на права или са използвани по друг начин.


2. Финансова информация за разходите за управление на права и други услуги, предоставяни от организацията за колективно управление на права на носителите на права, с подробно описание, включващо най-малко следните елементи:


а) всички оперативни и финансови разходи, по видове управлявани права, а в случаите, в които разходите са косвени и не могат да се отнесат към един или повече видове права – обяснение на метода, по който те са прехвърлени в едно или друго перо;


б) оперативни и финансови разходи, по видове управлявани права, а в случаите, в които разходите са косвени и не могат да се отнесат към един или повече видове права – обяснение на метода, който е бил използван за отнасянето на такива косвени разходи, само по отношение на управлението на права, включително за удръжките за управление, приспаднати от или компенсирани с приходите от управление на права, или всеки доход, произтичащ от инвестиране на приходите от управление на правата, в съответствие с член с чл. 24, ал. 2 и чл. 25, ал.1-3;


в) оперативни и финансови разходи, свързани с услуги, различни от услугите за управлението на правата, но включващи социалните, културните и образователните услуги;


г) източници, използвани за покриване на разходите;


д) удръжки от приходите от управлението на права, по видове управлявани права съобразно начина на използване, както и предназначение на удръжките, като например за разходи, свързани с управлението на права или със социални, културни или образователни услуги;


е) процентът на разходите, свързани с управлението на права и с други услуги, предоставяни от организацията за колективно управление на права на носителите на права, спрямо приходите от управление на права за съответната финансова година, по видове управлявани права, а когато разходите са косвени и не могат да се отнесат и към един или повече видове права – обяснение за метода, използван за прехвърлянето на тези косвени разходи.


3. Финансова информация за суми, дължими на носителите на права, с пояснения най-малко за следното:


а) общата сума, разпределена на носителите на права, с разбивка по видове управлявани права съобразно начина на използване;


б) общата сума, изплатена на носителите на права с разбивка по  видове управлявани права съобразно начина на използване;


в) периодичността на плащанията по видове управлявани права съобразно начина на използване;


г) обща, събрана, но неразпределена между носителите на права сума, с разбивка по видове управлявани права съобразно начина на използване, с посочване на календарната година, през която тези суми са били събрани;


д) обща, разпределена, но още неизплатена на носителите на права сума, с разбивка по видове управлявани права съобразно начина на използване, с посочване на календарната година, през която тези суми са били събрани;


е) когато дадена организация за колективно управление на права не е извършила разпределението и изплащането на сумите в рамките на сроковете по чл. 26, ал. 1 –  причините за закъснението;


ж) общият размер на сумите, които не могат да бъдат разпределени, заедно с обяснение за използването им.


4. Информация за отношенията с други организации за колективно управление на права с пояснения най-малко за следното:


а) суми, получени от и суми, платени на други организации за колективно управление на права с разбивка по видове управлявани права съобразно начина на използване и по организации;


б) удръжки за управлението и други удръжки от приходите от управлението на права, с разбивка по видове управлявани права съобразно начина на използването и по организации;


в) удръжки за управлението и други удръжки от сумите, изплатени от други организации, с разбивка по видове управлявани права съобразно начина на използване и по организации;


г) суми, разпределени пряко на носителите на права от други организации, с разбивка по видове управлявани права съобразно начина на използване и по организации.

III. Информация, която се предоставя в отделния отчет 

 по чл. 41, ал. 3

1. Сумите, удържани за социални, културни и образователни услуги през финансовата година, с разбивка по вид цели и за всеки вид цел с разбивка по видове управлявани права съобразно начина на използване.


2. Пояснение за използването на тези суми, с разбивка по видове цели, включително разходите за управление на суми, удържани за финансиране на социални, културни и образователни услуги и отделните суми, използвани за тези услуги.“

М  О  Т  И  В  И


Необходимостта от създаването на изцяло нов Закон за колективното управление на авторското право и сродните му права (ЗКУАСП) е продиктувана от изискването за имплементирането на разпоредбите на Директива 2014/26/ЕС на Европейския парламент и на Съвета от 26 февруари 2014 година относно колективното управление на авторското право и сродните му права и многотериториалното лицензиране на правата върху музикални произведения за използване онлайн на вътрешния пазар („Директивата”). Държавите – членки на Европейския съюз са длъжни да отразят тази директива във вътрешното си законодателство най-късно до 10.04.2016 г.


Директивата въвежда изцяло нова и много подробна регламентация на изискванията за функциониране на организациите за колективно управление на права, както и нов субект на колективното управление - независимите управляващи права дружества. Напълно нова е и регламентацията по отношение на многотериториалното лицензиране на правата върху музикални произведения за използване онлайн на вътрешния пазар. Това налага нормите от Директивата да бъдат отделени в самостоятелен устройствен закон, а не да се изменя и допълва съществуващия Закон за авторското право и сродните му права (ЗАПСП), където към момента е уреден режимът на колективното управление. Обратният вариант, а именно механичното добавяне на нормите от Директивата в ЗАПСП неоправдано ще утежни този закон и ще измести целите и задачите, които си е поставил. Касае се за над 60 текста, които в голямата си част са устройствени правила за организации за колективно управление на права и нямат отношение към материалното авторско право, което е същината на закона. По този начин всички, които ползват ЗАПСП, ще бъдат затруднени от механичното събиране на едно място на принципите на авторското право и структурните правила за създаване и действие на организации за колективно управление на права, които наподобяват аналогични текстове в устройствените Закон за юридическите лица с нестопанска цел и Търговския закон. С подобни аргументи административното регулиране на производството и търговията с оптични дискове, матрици и други носители, съдържащи обекти на авторското право и сродните му права бе обособено в отделен закон.


Отделянето на предложенията в самостоятелен закон дава възможност за по-пълна и подробна регламентация, което от своя страна ще сведе до минимум възможностите за различни интерпретации при тълкуването на текстовете. Това ще подпомогне и работата на правоприлагащите органи, които ще бъдат ангажирани в случаи на спорове. Отделянето на материята за колективното управление в отделен закон ще доведе и до кодификация на нормите в тази област. Със създаването на ЗКУАПСП действащият ЗАПСП ще бъде облекчен от неприсъщи за него процедурни правила, като тези по чл. 40 и сл. от ЗАПСП относно функционирането и контрола върху организациите за колективно управление на права. В ЗАПСП е редно да останат нормите, определящи материалното основание за възникване на задължения за изплащане на възнаграждения при използване на защитени от него обекти, но процедурата как да става това и на кого, е редно да бъде отделена в новия закон за колективното управление на права. 


Не на последно място, обособяването на колективното управление на права в отделен закон ще способства и за сигурността на правоносители и ползватели по отношение дейността на субектите на колективното управление на права. Честите промени, които се налагат в действащия ЗАПСП, породени както от въвеждане на нови изисквания на законодателството на ЕС, така и от ангажименти на страната ни по международни споразумения, дават възможност наред с конкретните причини за промени да се добавят промени и по други текстове от закона, без това да стане известно на всички заинтересовани страни. Със създаването на ЗКУАПСП до възможност за промени в него ще се стига много по-рядко, което до голяма степен ще способства за повече стабилност и предвидимост при прилагането му. 


Ето защо обособяването на отделен закон за колективното управление в най-голяма степен отговаря на интересите на правоносителите и ползвателите, като същевременно дава възможност и за най-пълно и всеобхватно имплементиране на изискванията на Директивата. Такава е практиката и в голяма част от страните – членки на ЕС, които имат най-добре развита система за колективно управление на права, сред които Германия, Австрия, Белгия, Чехия, Португалия, Холандия и Малта. 


По същество в законопроекта по подобие и в съответствие с изискванията на Директивата е структурирана системата на колективното управление на права, като са изведени: основните положения и субектите на колективното управление (Глава първа); регистрацията на субектите – организации за колективно управление на права и независими управляващи права дружества (Глава втора); специфичните изисквания към организациите за колективно управление на права (Глава трета), в която подробно са разписани правата на носителите на авторски и сродни права, правилата за членство в организацията, правата на нечленовете, съдържанието на устава, функциите на общото събрание, управителния и надзорния съвети; управлението на приходите от управление на права (Глава четвърта), в т. ч. принципите на разпределението на събраните възнаграждения и удръжките за дейността на организациите; управлението на права от името на други организации за колективно управление на права (Глава пета); отношенията с ползвателите (Глава шеста), която съдържа основните изисквания при сключване на договори с ползватели, задълженията на ползвателите, както и реда за определяне размера на събираните възнаграждения (утвърждаването на тарифите на организациите), представителната власт на организациите; изискванията за прозрачност и отчетност (Глава седма), съдържаща изчерпателна информация как се отчитат субектите на колективното управление към носителите на права, които представляват, към другите организации за колективно управление и към ползвателите, в т. ч. е предвиден и годишен доклад за прозрачност, към който в приложение към закона детайлно са описани реквизитите, които трябва да съдържа; особените разпоредби,  отнасящи се до многотериториалното разрешаване на използването онлайн на музикални произведения от организации за колективно управление на права (Глава осма); разрешаване на спорове (Глава девета), в която е развита процедурата по медиация; контрола върху колективното управление на права (Глава десета), административнонаказателните разпоредби (Глава единадесета), както и допълнителните разпоредби, в които се съдържат дефиниции на основни понятия от закона. В преходните и заключителните разпоредби е предвидено запазване на статута на действащите организации за колективно управление на права и техните тарифи, доколкото от една страна същите са преминали вече през процедура по регистрация, аналогична на предвидената в законопроекта, а от друга ще се запази тяхното нормално функциониране и няма да се стигне до сътресения в чувствителната област на колективното управление на права; предвиден е шестмесечен срок, в който регистрираните организации да приведат уставите си в съответствие с изискванията на закона, както и тримесечен срок за актуализиране на съществуващия регистър, с оглед структурирането му в два раздела и ограничението по чл. 4, ал. 4 за колективно управление при управлението на права върху компютърни програми и произведения на архитектурата; внесени са произтичащите от закона поправки в редица текстове на ЗАПСП, препращащи към отменения Раздел Iа, от чл. 40 до чл. 40з, както и е премахнато изискването в § 2, т. 9 от Допълнителните разпоредби произведенията на архитектурата да придобиват това си качество след регистрация в организация за колективно управление на права. Последното е наложително, доколкото пряко противоречи на основния принцип за възникване на авторското право с факта на създаване на произведението, залегнал в чл. 2 от ЗАПСП.

Следва да се отбележи, че в допълнение на изискванията на Директивата, в законопроекта са намерили място и някои норми, които са специфични за съществуващия български модел на колективно управление и които са в резултат на натрупаните през годините практика и опит в тази сфера и са действащи към настоящия момент. Сред тях са изискванията, когато за определени в закона категории права има вече регистрирани организации за колективно управление на права, кандидатстващите за регистрация лица да имат сключено споразумение с регистрираната организация. Практиката в страната ни е наложила този модел поради необходимостта ползвателите да сключват споразумения с една регистрирана организация за определени категории права, за да се гарантира тяхната сигурност срещу честите случаи на измами при лицензирането на права, извършвано от организации без надлежни правомощия. Моделът предвижда още такава организация да събира и разпределя възнаграждения и на нечленове, както и при определени условия да се освобождава от отговорност ползвател, сключил договор с организацията, дори когато същият използва произведения или други защитени обекти на правоносители, които не са членове на организацията. Като гаранция за това, че организацията не злоупотребява с исканите възнаграждения за съответния вид използване е развитата процедура по утвърждаване на размера на тези възнаграждения, която включва изискване за съгласувателни действия с представителни организации на ползвателите и санкция от страна на министъра на културата, както и осъществяване на предварителен, текущ и последващ контрол от страна на Министерство на културата върху дейността на организациите. Тази процедура действа и по сегашния ред по ЗАПСП, като нейното въвеждане през 2011 г. до голяма степен спомогна за урегулиране на отношенията между правоносители и ползватели на плоскостта на колективното управление на права.  


Една от основните цели, които си е поставил законопроекта изцяло в унисон с изискванията на Директивата, е регулирането на дейността на субектите, осъществяващи колективно управление на права и отграничаването на тази дейност от сделките по директното лицензиране на права от страна на правоносителите и други случаи на упражняване на авторски и сродни права. Ето защо в законопроекта е ясно дефинирана дейността по колективно управление („предприемане на действия по управлението на авторски или сродни на тях права от името и за сметка на повече от едно лица – носители на някое от тези права, в тяхна обща полза“ чл. 2, ал. 1 от законопроекта), като са посочени и субектите, които могат законно да извършват тази дейност – организациите за колективно управление на права, създадени по реда на Закона за юридическите лица с нестопанска цел и независимите управляващи права дружества – търговски дружества по смисъла на Търговския закон, които отговарят на предвидените в закона условия и са преминали през процедура по регистрация по реда на ЗКУАПСП. Това означава, че други лица, които не са преминали през такава процедура, няма да могат да осъществяват дейност по колективно управление, като в административнонаказателните разпоредби е предвидена изрична санкция за нарушителите. 

Нов момент в законопроекта е изискването правата да се отстъпват за колективно управление на организациите и дружествата на изключителна основа, като правоносителите си запазват правото да разрешават самостоятелно използването на репертоара си с нетърговски цели. Също така правоносителите ще могат да изключват от колективно управление вече само отделни категории права, видове права според начините на използване и видове произведения, а не отделни такива. Тези нововъведения са изцяло съобразени с изискванията на директивата, като благодарение на тях ще се поставят граници на управлявания репертоар и ще се въведат ясни правила за конкуренция.

Особено внимание следва да се отдели на новия субект на колективното управление на права, който предвижда законопроектът съобразно изискванията на Директивата, а именно независимото управляващо права дружество. Това дружество, както бе посочено по-горе, е търговско дружество, създадено по реда на Търговския закон, и се явява пълноправен субект на колективното управление, поради което правата и задълженията му следва да са съизмерими с тези на организациите за колективно управление на права. Дружеството не е субект с ограничени функции, който да съществува паралелно с организацията за колективно управление на права, което би могло да оправдае спрямо него да има ограничени изисквания. Директивата не прави разлика в начините на функциониране на това дружество и на организация за колективно управление на права, т.е. няма пречка за даден вид права или категория права според начините на използване вместо организация регистрация да получи дружество. Ето защо, наред с изискванията на Директивата, отнасящи се до такова дружество, законопроектът предвижда и допълнителни правила за неговото функциониране, които са съобразени с изискванията на националното законодателство към колективното управление на права и които целят постигането на равно третиране между отделните субекти на колективното управление. Поради тази причина и доколкото законопроектът съдържа специфични изисквания за дейността на организациите за колективно управление на права, част от тях следва да бъдат съотнесени и за дружествата. Сред тях са изисквания за утвърждаване на тарифи за възнагражденията, събирани от дружеството, за да не се допусне да се стига до нарушаване на правилата за конкуренция и до по-благоприятни условия в третирането от страна на държавата на тези дружества само поради различната правно-организационна форма. Независимите управляващи права дружества следва да се третират равнопоставено с организациите за колективно управление на права и по отношение на изискването, съгласно което когато за определени в закона категории права има вече регистрирани организации, кандидатстващите за регистрация лица да имат сключено споразумение с регистрирания субект на колективно управление на права. По този начин ще се запази описаният по-горе модел на колективно управление у нас, който е доказал ефективността си. Следва да се подчертае, че тези изисквания са свързани единствено с дейността на дружеството като субект на колективно управление на права и не засягат евентуалните му други дейности.


Друг изцяло нов елемент в колективното управление на права, който за пръв път се въвежда в българското законодателство съобразно изискванията на Директивата, е многотериториалното разрешаване на използването онлайн на музикални произведения от организации за колективно управление на права. Става дума за норми, които регламентират специалните изисквания към организациите за колективно управление на права, които желаят да осъществяват многотериториално разрешаване на използването онлайн на музикални произведения, свързани с необходимостта такива организации да разполагат с достатъчно капацитет за обработване на данни по електронен път, възможности за идентифициране на репертоара и проследяване на използването му. С оглед използваната терминология в Директивата, в допълнителните разпоредби на законопроекта са дадени дефиниции на понятията „многотериториално разрешаване“ и „използване онлайн на музикални произведения“.  


Значителна част от законопроекта е отделена на нормите, регламентиращи изискванията за прозрачност и отчетност на дейността на субектите на колективно управление, като по този начин са спазени препоръките на Директивата да се гарантира в най-голяма степен спазването на правата и законните интереси както на правоносителите, независимо от това дали членуват или не в организации за колективно управление на права или в независими управляващи права дружества, така и на ползвателите на правата. Подробно регламентирани са и правомощията на министъра на културата при осъществяването на контрол върху дейността по колективно управление, свързана с регистрацията на организациите и дружествата, с утвърждаването на размерите на възнагражденията, които получават от ползвателите, както и с упражняването на текущ контрол върху дейността им.

